text:
Көньяҡ полюс
Координаталар: 90° ю. ш. 0° в. д. / 90° ю. ш. 0° в. д. (G) (O)
Көньяҡ ҡотоп, Көньяҡ полюс — Ер шарының әйләнеү күсәре Көньяҡ ярымшар яғында ер йөҙөн киҫеп үткән урын. Антарктидалағы Поляр яҫы тау эсендә бейеклектә урынлашҡан.
Көньяҡ ҡотоп тирәһендә боҙ ҡалынлығы — 2840 метр. Һауаның уртаса температураһы −48,9 °C (иң юғары −12,3 °C, иң түбән −82,8 °C).
1911 йылдың декабрь айында Көньяҡ Ҡотопҡа Руаль Амундсен етәкселегндәге норвег экспедицияһы барып етә. Был төркөмдә шулай уҡ Олаф Бьоланд, Сверр Хассел, Хельмер Хансен һәм Оскар Вистинг була. 1912 йылдың ғинуар айында — Роберт Скотт етәкселегендәге инглиз экспедицияһы Көньяҡ Ҡотопты яйлай. 1929 йылда американлы Р. Бэрд беренсе булып Көньяҡ Ҡотоп өҫтөнән самолётта осоп үтә. 1958 йылда В. Фукс һәм Э. Хиллари етәкселегендәге британ-Яңы Зеландия экспедицияһы Уэдделл дингеҙенән Росс дингеҙенә Көньяҡ Ҡотоп аша беренсе тапҡыр саңғыла һәм сылбырлы тәгәрмәсле тракторҙа трансарктик юл үтә.
Көньяҡ Ҡотопта 1957 йылдан АҠШ-тың Амундсен-Скотт ғилми станцияһы эшләй. Боҙҙар күсеше арҡаһында 2006 йылда станция ҡотоптан 100 метр самаһы ситтә булыуы билдәләнә. Көньяҡ ҡотопта боҙ аҫтында юғары энергиялы нейтрино детекторы IceCube эшләй. Детектор 1450—2450 метр боҙ аҫтында урынлашҡан, 1 кубик километр боҙ Черенков радиаторы урынына файҙаланыла.
Йөкмәткеһе
Асыу тарихы һәм ҡаҙаныштар[үҙгәртергә | вики-тексты үҙгәртергә]
1819 йылдың 31 мартында Крузенштерн диңгеҙ министры де Траверсеға поляр һыуҙарҙы өйрәнеү зарурлығы тураһында хат ебәрә. Хатта Крузенштерн ике экспедиция әҙерлергә тәҡдим итә — Төньяҡ һәм Көньяҡ ҡотопҡа. Һәр экспедицияға икешәр судно ебәрергә планлаштыра. 1819—1821 йылдарҙағы Көньяҡ ҡотоп экспедицияһына айырыуса ихтибар бүлә.
Нәтижәлә Антарктиданы аса, әммә көньяк материктың һыҙаттары һәм геологияһы XIX быуат аҙағына тиклем билдәһеҙ булап ҡала.
В 1839—1843 йылдарҙа Джеймс Кларк Росс «Эребус» «Террор» корабльдерендә үҙ заманы өсөн масштаблы Арктиканы тикшереү үткәрә, диңгеҙ һәм уның исеме менән аталған боҙлоҡ шельфын аса. 1841 йылда Джеймс Росс антарктида вулкандары булыуын аса, уларҙы корабль исемдәре менән Эребус и Террор тип атайҙар. В 1842 йылда Росс кешеләре беренсе булып көньяҡ киңлектең 78° сиген уҙалар. Тик Британия 60 йыл буйы Көньяҡ ҡотопҡа яңы экспедициялар сараһын үткәрмәй.
1897 йылда Норвегия поляр тиешереүсеһе Фритьоф Нансен егелгән эттәрҙә Көньяҡ ҡотопты яулау планын иғлан итә, әммә ул план тормошҡа ашмай.
Новегия тикшереүсеһе Карстен Борхгревинк 1899—1900 йылдарҙа Адэр морононда беренсе тапҡыр ҡыш үткәрә. Һуңынан «Южный Крест» экпедиция судноһы көньяҡҡа табан йүнәлә, 1839—1843 йылдарҙа Джеймс Росс тапҡан Бөйөк боҙ барьерға барып сыға. Борхгревин барьерҙың эске өлөшөнә кергән диңгеҙ ҡултығы булыуын аса, ҡултыҡты Кит ҡултығы тип атайҙар. 16 февралдә Борхгревинк, Уильям Колбек эт егелгән саналарҙа барьерға менеп 10 миль (16 км) төпкәрәк үтәләр һәм көньяҡ кнлектең 78° 50' сиген уҙалар, был көньяҡ ҡотапто өйрәнеү тарихында рекорд була.
Планетаның көньяк сиген яулауҙа икенсе аҙымды 1893 йылда Клемент Маркэм ойошторған Британия арктик экспедицияһы (1901—1904) була. Экспедиция начальнигы — Роберт Скотт. Экспедицияла буласаҡ бөйөк Антарктиканы өйренеүселәр Эрнест Генри Шеклтон, Эдвард Адриан Уилсон ҡатнаша. 1902 йылдың 2 ноябрендә был өсәү Көньяк ҡотопҡа походҡа сыға. Команданың әҙерһеҙ булыуы, егелгән эттәр менән мөғәләмә итеү күнеҡмәләре булмауы, шулай уҡ эске конфликттар, 30 декабрҙа команданы, көньяҡ киңлектең 82°11' һыҙатын үтеп (Скотт үлсәүе буйынса 82°17'), кире боролорға мәжбүр итә, улар 59 көндә көньяҡ ҡотопҡа тиклем юлдың өстәр бер өлөшөн үтә. Скотт, Уилсон һәм Шеклтон «Дискавери»ға 1903 йылдың 3 февралендә әйләнеп ҡайта. Уларҙың походы 93 тәүлек дауам итә, был ваҡыт эсендә 960 миль (1540 км) ара үтәләр. Среднесуточный переход равнялся 16 км[1].
1907 йылда Шеклтон егелгән эттәр урынына пони егеп үҙ экспедицияһын уҙғара. 1908 йылдың 29 октябрендә Шеклтон поляр поход күнекмәләре булмаған Джейсон Адамс, Эрик Маршалл һәм Фрэнк Уайлд менән берлектә Көньяҡ ҡотопҡа походҡа сыға. Тәүге план буйынса команда 4 ғинуарҙа Көньяҡ ҡотопҡа етергә тейеш була. Шеклтон яңы маҡсат ҡуйырға мәжбүр була: ҡотоптан 100 диңгеҙ миле (185 км) урынға барып етергә. Кешеләр бирешә, һәм 1909 йылдың 9 ғинуарында 88°23′ көньяҡ киңлек һәм 162° көнсығыш оҙонлоҡ сигендә, юлға сығыр алдынан бирелгән, «Юнион Джек» (Бөйөк Британия флагы), ҡаҙай. Кешеләр бирешә, һәм 1909 йылдың 9 ғинуарында 88°23′ көньяҡ киңлек һәм 162° көнсығыш оҙонлоҡ сигендә, юлға сығыр алдынан бирелгән, «Юнион Джек» (Бөйөк Британия флагы), ҡаҙай. Беренсе экспедиция тураһында отчёт яҙылған латун цилиндр ҡарға күмелә. Поляр плато король Эдуард VII хөрмәтенә атала[2]. Экспедицияның 73-сө көнөнә барыһы ла иҫән-һау әйләнеп ҡайта.
Роберт Скотт 1910 йылда үҙ экспедийияһын ойоштора. Улар Антарктидаға киткәндә, британлылар норвегиялылар Руал Амундсен экспедицияһы менән ярыша икәне билдәле була. Ике команда бер береһенән 650 км алыҫлыҡта урынлаша һәм күсенеү өсөн төрлө ысулдар ҡуллана, Скотт пони һәм механик снегоходтарға ышаныс белдерә, Амундсендың ҙур булмаған командаһы (9 кеше) һәм йөҙләгән эте була. 1911 йылдың 20 октябрендә эт егелгән дүрт санала юлға сығып, 14 декабрҙа 52 егелгән эт менән Амундсен командаһы (барлығы 5 кеше), поляр платоны текә Аксел Хейберг боҙлоғо аша үтеп, Көньяҡ котопто яулай. 1912 йылдың 26 ғинурында Амундсен командаһы тулы составта базаға әйләнеп ҡайта, 11 генә эт ҡала.
Аттар үлеү һәм автотранспорт боҙолоу сәбәпле Скотт командаһы үҙ көсөнә генә ышынырға мәжбүр була. 1912 йылдың 17 ғинуарында 5 кешелек Скотт командаһы Көньяҡ котопҡа барып етә, кешеләр бик йонсоған була. Британияның полюс командаһы кире юлда тулыһынса вафат була. Бынан һуң ҡотопта кешеләр тик 1956 йылда ғына аяҡ баҫалар.
Һауа юлы менән самолётта Көньяҡ ҡотопҡа беренсе тапҡыр 1928 йылдың 29 ноябрендә АҠШ армия капитаны Ричард Ивлин Бэрд барып етә, әммә төшмәй. Америкалылыр 1956 йылдың 31 октябрендә адмирал Джордж Дюфек башланғысы менән «Амундсен — Скотт» базаһын төҙөй башлай, бөтә төҙөлөш материалдары һәм ҡышлау припастары һауа юлы менән килтерелә.
Британия Берләшмәһе Экспедицияһы эшмәкәрлеге барышында ҡоро ер буйлап Көньяҡ ҡотопҡа барып етергә ирешәләр. Баштараҡ ҡотопҡа барып етеү бөтөнләй ҡаралмай, әммә Яңы Зеландия ҡатнашыусыһы Эдмунд Хиллари — билдәле спортсмен — үҙ ирке менән Көньяҡ ҡотопҡа юллана һәм 1958 йылдың 4 ғинуарында барып етә. 19 ғинуарҙа уға экспедиция начальныгы Вивиан Фукс ҡушыла, артабан ул юлын дауам итә һәм март башына Росс диңгеҙенә сыға, Антарктика материгын ҡоро юл менән үтеү тамамлана.
1980 йылдың 4 декабрендә сэр Ранульф Файнс етәкләгән Трансглобаль экспедиция Көньяҡ ҡотопҡа барып етергә ирешә.1989 йылдың 11 декабрендә Трансантарктик экспедиция ағзалары 221 көндә егелгән эттәрҙә, механик транспорт ҡулланмай бөтә ҡитғаны иң киң урынында киҫеп сыға. СССР-ҙан командала Виктор Боярский ҡатнаша.
1989 йылдың 30 декабрендә Арвид Фукс һәм Рейнольд Мейснер Көньяҡ ҡотопҡа барып етергә ирешә, улар эттәр һәм механик транспорт ҡулланмайса, мускул көсө һәм елкәндәр ҡулланып, Антарктида аша сыға.
Ҡотопто билдәләү[үҙгәртергә | вики-тексты үҙгәртергә]
Географик Көньяҡ полюс ҙур булмаған билдә һәм боҙға ҡаҙалған ҡолға менән билдәләнгән, йыл һайын йылдың беренсе көнөндә боҙ ҡатламы хәрәкәте булғанға дөрөҫләп ҡуйыла. Билдәлә Руаль Амундсен һәм Роберт Ф. Скотт килеп етеүге ирешкән дата һәм был полярниктарҙың ҙур булмаған цитаталары яҙылған. Эргәһенә Америка Ҡушма Штаттары флагы ҡуйылған.[3][4][5].
Географик Көньяҡ полюстан йыраҡ түгел церомониаль Көньяҡ полюс, Амундсен — Скотт станцияһында фотоға төшөү өсөн махсус урын, билдәләнгән. Был урынға Антарктида тураһында килешеү илдәре флагтары менән уратып алынған терәү өҫтөндәге металл шар ҡуйылған.
Климат[үҙгәртергә | вики-тексты үҙгәртергә]
Ҡыш ваҡытында көньяҡ ярымшарҙа (23 март — 23 сентябрь) Көньяҡ ҡотопҡа бөтөнләй ҡояш яҡтыһы төшмәй. Майҙан июльгә тиклем, оҙон эңерҙәр араһында, ай яҡтыһын һәм төньяҡ балҡышын иҫәпкә алмағанда, тулы ҡараңғылыҡ хөкөм һөрә. Йәй көнө (23 сентябрь — 23 март) ҡояш горизонт өҫтөндә, сәғәт йөрөнә ҡаршы хәрәкәт итә. Тик ул бер ваҡыттала юғары күтәрелмәй, иң бейек нөктәһе 22 декабрьҙа горизонт өҫтөнән 23,5° бейеклектә . Ер өҫтөнә төшкән ҡояш яҡтыһының ҙур өлөшөн аҡ ҡар кире сағылдыра. Диңгеҙ кимәленән юғары кимәлдә булыуы 2800 м һәм йылылыҡ булмауы менән берлектә Көньяҡ ҡотоп планеталағы иң һалҡын һәм ҡырыҫ урын булып тора, шулай ҙа иң түбән температура рекорды Төньяҡ ҡотопта түгел, шулай уҡ диңгеҙ кимәленән юғары урынлашҡан Антакркдидалағы Рәсәй станцияһы «Восток» янындағы нөктәлә[6] теркәлгән. Көньяҡ ҡотоп климаты Төньяҡ ҡотоп менән сағыштырғанда күпкә һалҡыныраҡ, бының сәбәбе — Көньяҡ ҡотоп ҡалҡыулыҡта һәм диңгеҙ ярҙарынан йыраҡ урынлашҡан, Төньяҡ ҡотоп диңгеҙ кимәлендә һәм төрлө яҡтан, йылылыҡ резервуары булап хеҙмәт иткән, океан менән уратып алынған.
Йәй уртаһында (дөрөҫөрәге, декабрь аҙағында) ҡояш иң юғары 23,5° бейеклектә булғанда, ғинуар температураһы −25,9 °C-ҡа етә. Ҡышын уртаса температура −58 °C тирәһе була. Иң юғары температура (−12,3 °C) 2011 йылдың 21 июлендә Амундсен-Скотт станцияһында теркәлгән, ә иң түбән температура 1982 йылдың 23 июлендә (−82,8 °C) теркәлгән (Ерҙә иң түбән температура 1983 йылдың 21 июлендә «Восток» сианцияһында −89,2 °C теркәлгән).
Астрономик үҙенсәлектәре[үҙгәртергә | вики-тексты үҙгәртергә]
Көньяҡ ҡотоптың координаталары көньяҡ киңлектең 90 градусы. Ҡотоптың оҙонлоғо юҡ, сөнки полюс аша бөтә меридиандар ҙа үтә.
- Ҡотопта көн оҙонлоғо 187 тәүлек. Төн — 178 тәүлек, шуның 15—16 тәүлегендә аҡ төндәр күҙәтелә.
Ер үҙ күсәре тирәләй әйләнгәнгә түгел, ЕрҠояш тирәләй әйләнгәнгә көн менән төн алышына, тәүлек әйләнәһенә Ҡояш күк көмбәҙендә горизонталь түңәрәк буйынса, дөрөҫөрәге ҡыя спираль буйынса хәрәкәт итә. Ҡояш горизонт өҫтөнә күтәрелгәс, 3 айҙан артығыраҡ (йәйге ҡояш торошона тиклем) күтәрелә, йәйге ҡояш торошо ваҡытында иң бейек нөктәлә була (күктә горизонталь хәрәкәт итеүен дауам итә), һуңынан 3 ай дауамында батыуын дауам итә. Атмосфера рефракциялары вариациялары булыу сәбәпле Ҡояш сыҡҡанын йәки байығанын бер нисә мәртәбә күрерге мөмкин. Ҡояштың үҙ диаметрының, 32′ тирәһе, рефракциялары булғанға, Ҡояш ике полюстанда күренә.
- Ҡотопта горизонт өҫтөндә Ҡояш бейеклеге, йәйге ҡояш торошо көнөндәге ≈23°26′ бейек күтәрелмәй. Сағыштармаса был күп түгел, ошо бейеклектә Мәскәү киңлегендә көн уртаһында 21 февралдә йәки 21 октябрҙа була.
- Күк көмбәҙендә Ай хәрәкәте Ҡояш хәрәкәтенә оҡшаған, тик айырмаһы шунда, тулы цикл бер йыл түгел, ә тропик ай (яҡынса 27,32 тәүлек). Ай ике аҙна буйы ҡыя спираль буйынса горизонттан иң бейек нөктәгә тиклем күтәрелә, киләһе аҙнала байый, һуңынан ике аҙна горизонт аҫтында була. Горизонт өҫтөнән Айҙың иң юғары бейеклеге 28°43′.
- Көньяҡ ҡотопта күк көмбәҙе экваторы горизонт һыҙығы менән тура килә. Күк көмбәҙе экваторынан көньяҡтағы йондоҙҙар батмайҙар, төньяҡтағы барлыҡ йондоҙҙар сыҡмай, сөнки горизонт өҫтөндәге йондоҙҙар бейеклеге үҙгәрмәй. Надирҙа Поляр йондоҙ (дөрөҫөрәге — донъяның төньяҡ полюсы), ә зенитта — донъяның Көньяҡ полюсы. Горизонт өҫтөндә йондоҙҙар бейеклеге даими һәм уларҙың ауышлағына тигеҙ (рефракцияны иҫәпкә алмағанда).
Шулай уҡ ҡарағыҙ[үҙгәртергә | вики-тексты үҙгәртергә]
- Төньяҡ ҡотоп
- Көньяҡ магнит ҡотоп
- Тыныслыҡ (антарктик станция)
- Шәреҡ (антарктик станция)
- Антарктика
Иҫкәрмәләр[үҙгәртергә | вики-тексты үҙгәртергә]
- ↑ Preston, 1999, p. 67
- ↑ Шеклтон1, 1910, p. 210
- ↑ «Marker makes annual move», Antarctic Sun. January 8, 2006; McMurdo Station, Antarctica.
- ↑ http://www.classicalarchives.com/prs/astro/Antarctica/0640-Sign_at_the__moving__actual_geographical_South_Pole.jpg
- ↑ Kiefer, Alex South Pole Marker (January 1994). Тәүге сығанаҡтан архивланған 5 ғинуар 2013. 24 март 2008 тикшерелгән.
- ↑ Science question of the week, Goddard Space Flight Center.
Һылтанмалар[үҙгәртергә | вики-тексты үҙгәртергә]
- Көньяҡ полюста асыу (Амундсен — Скотт) Зиновий Каневский мәҡәләһе, «Аванта+, География», Мәскәү, 1994 йыл
- С. Курий — нисек эттәр Көньяҡ полюсты асты — «Время Z» журналында мәҡәлә
- Көньяҡ ҡотоп фотопанорамаһы 360° — ҡарау өсөн рәсемгә баҫырға
- Көньяҡ ҡотопта һауа торошо — 6 сәғәт һайын метеомәғлүмәт (инг.)
- Веб-камера — Көньяҡ полюс онлайн
Әҙәбиәт[үҙгәртергә | вики-тексты үҙгәртергә]
- Полюсы Земли // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)


c: text/html

text:
«Иң яҡшы күп фатирлы йорт-2012» конкурсында еңеүселәр билдәләнде
«2012 йыл йомғаҡтары буйынса иң яҡшы күп фатирлы йорт» республика конкурсында еңеүселәр билдәләнде, тип хәбәр ителә БР Торлаҡ-коммуналь хужалыҡ министрлығының рәсми сайтында.
Конкурста Өфө, Стәрлетамаҡ, Салауат, Сибай һәм Башҡортостаның башҡа ҡаларында урынлашҡан 211 йорт ҡатнашты.
Иң яҡшылары тип 100 йорт танылды. Еңеүселәр БР Торлаҡ-коммуналь хужалыҡ министрлығының почет грамоталары һәм 100 мең һум күләмендә аҡсалата премиялар менән наградланасаҡ. Был средстволар күп фатирлы йортто һәм йортҡа ҡараған биләмәне төҙөк хәлдә тотоуға йүнәлтеләсәк. Премияның 10 процентҡа тиклемге өлөшөн йорт хужаларының ризалығы менән йорт комитетына йәки йорт хужалары берләшмәһе рәйесенә премия итеп бирергә мөмкин.

robotstxt: allowed

filter: keep


text:
Президент шыршыһына бөтә республиканан 800-гә яҡын уҡыу алдынғыһы йыйылдыФото: Андрей Старостин
Президент шыршыһына бөтә республиканан 800-гә яҡын уҡыу алдынғыһы йыйылды
Президент шыршыһына бөтә республиканан 800-гә яҡын уҡыу алдынғыһы йыйылдыФото: Андрей Старостин
ӨФӨ, 2014 йыл, 22 декабрь. /«Башинформ» мәғлүмәт агентлығы, Гөлфиә Акулова/.
22 декабрҙә Өфөлә «Башҡортостан» дәүләт концерт залында Президент шыршыһы үтте. Байрамға бөтә республиканан уҡыу алдынғылары һәм мәктәп тормошонда әүҙем ҡатнашыусылар саҡырылды.
Баш ҡалалағы Яңы йыл иртәлегендә район һәм ҡалаларҙан 800-гә яҡын бала ҡатнашты. Уларҙың барыһы ла уҡыуҙа, спорт ярыштарында, бейеү һәм йыр конкурстарында, олимпиада һәм фестивалдәрҙә уңыштарға өлгәшкән уҡыусылар. Байрамда шулай уҡ «Мәрхәмәт» хәйриә ойошмаһы аша килеүселәр, хәрби бурысын үтәгәндә һәләк булған хәрбиҙәрҙең балалары, күп балалы, аҙ тәьмин ителгән ғаиләләрҙә тәрбиәләнгән балалар ҙа бар ине.
Башҡортостан Мәғариф министрлығының баш белгесе Рәмзиә Биҡҡужина әйтеүенсә, байрам сараһында әүәлгесә 780 бала ҡатнаша.
Тантанала ҡунаҡтарҙы Ҡыш бабай менән Ҡарһылыу ҡаршы алды. Дәүләт концерт залы фойеһында улар әкиәт персонаждары менән күңел асты. Байрамса кейенгән балалар шыршы тирәләй әйләнде, шиғыр һөйләне, йырланы, бейене.
Башҡортостан Президенты исеменән республика Хөкүмәтенең Премьер-министры урынбаҫары Салауат Сәғитов уҡыусыларҙы етеп килгән Яңы йыл менән ҡотланы.
Артабан балаларға музыкаль әкиәт күрһәтелде. Президент шыршыһы иҫтәлеге итеп уҡыусыларға йомшаҡ уйынсыҡтар, Мостай Кәримдең «Беҙҙең өйҙөң йәме» китабы һәм татлы бүләктәр тапшырылды.
23 декабрҙә «Башҡортостан» концерт залында Баш ҡала шыршыһы үтә. Иртәнге сәғәт 11-ҙә – һәләтле, сәғәт 3-тә етем һәм ата-әсә ҡарауынан мәхрүм ҡалған балалар өсөн тамаша буласаҡ.


text:
Республикала берҙәм страховка агенты системаһы эшләй башланы Фото: Андрей Старостин
Республикала берҙәм страховка агенты системаһы эшләй башланы
Республикала берҙәм страховка агенты системаһы эшләй башланы Фото: Андрей Старостин
ӨФӨ, 2016 йыл, 31 август. /«Башинформ» мәғлүмәт агентлығы, Ольга Мортазина/.
30 августа Башҡортостанда берҙәм страховка агенты системаһы эшләй башланы. Бер аҙна элек республика Хөкүмәте башланғысы буйынса Рәсәй банкы Башҡортостанды ОСАГО полистарын биреүҙең яңы системаһы ғәмәлгә ингән проблемалы төбәктәр иҫәбенә индерҙе. Уның мәғәнәһе шунда — сират булдырмау, страховка фирмаларына финанс йөкләмәһен кәметеү һәм зыянды тигеҙ бүлеү.
2 августан проект Волгоград, Мурманск, Ростов, Силәбе өлкәләрендә, Краснодар крайында эшләй. Һуңғараҡ улар иҫәбенә Иванов, Архангельск өлкәләре, Башҡортостан, Татарстан индерелде.
Февраль айында ОСАГО полистарын тултырыуға бәйле ауырлыҡтар килеп тыуҙы, ти иҫкә төшөрә «Коммерсант-Өфө» гәзите. Компаниялар, төрлө һылтау табып, ОСАГО тултырыуҙы сикләне. Ғариза биреүселәрҙе бер тәүлек алдан «тере» сиратҡа ҡуйҙылар. Баҙар лидерҙарында өҫтәмә страховкалау төрҙәренә бәйле ОСАГО полистары ғына сиратһыҙ тултырылды, әммә хәҙер уның менән дә проблемалар килеп тыуҙы. Страховкалаусылар төбәктә «автогражданка»ның файҙаһыҙ булыуына һылтана, тип билдәләй баҫма.


text:
Башҡортостан урман хужалығы министрлығын Волга буйы федераль округында баһаланылар
Башҡортостан Республикаһы Урман хужалығы министрлығы 2010 йылдағы янғын хәүефе миҙгеленә әҙерлек буйынса юғары баһа алды. Был турала РФ Урман хужалығы федераль агентлығы һәм Рәсәй Президентының Волга буйы федераль округындағы тулы хоҡуҡлы вәкиленең бер нисә министрлыҡ һәм ведомство менән берлектәге кәңәшмәһе һөҙөмтәләренән билдәле булды.
Башҡортостан Волга буйы федераль округында ағымдағы йылда урман янғындарын һүндереү буйынса кәрәкле профилактик саралар үткәргән иң яҡшы төбәктәрҙең береһе тип билдәләнгән.
— Бынан тыш, беҙҙең ведомствоның был йүнәлештәге эшмәкәрлеге 2009 йыл йомғаҡтары буйынса ла лайыҡлы билдәләнгән, — тине «Башинформ» агентлығына БР Урман хужалығы министрлығы вәкиле Фәрит Заманов. – 2008-се һәм уҙған йыл башы менән сағыштырғанда, беҙ ярайһы ҙур һөҙөмтәләргә ирештек. Ул ваҡытта министрлыҡ эше ҡәнәғәтләндерерлек баһа алмағайны. Был юлы беҙ хаталарҙы иҫәпкә алып, планда ҡаралған бар сараларҙы ла башҡарып сыҡтыҡ. Шулай уҡ ведомство менән финанс средстволар ҙа рациональ файҙаланды, яңы техника һатып алдыҡ, халыҡҡа аңлатыу эштәре алып барҙыҡ.
Ағымдағы миҙгелдә ғәҙәттән тыш урман янғындарында Башҡортостан, Волга буйы федераль округы төбәктәре кеүек үк, төбәк-ара көс һәм сараларҙы отошло файҙаланыу буйынса эштәрҙе бергә алып барасаҡ. Түбәнге Новгород өлкәһе тәжрибәһендә Башҡортостанда ла урман янғындарын ваҡытында билдәләү өсөн кәрәҙле элемтә операторҙары вышкаларында телеҡулайламалар ҡуйылыуы ихтимал.


text:
Йыл башынан алып халыҡты эш менән тәьмин итеү идаралығы хеҙмәттәре менән 340 мең кеше файҙаланған
Йыл башынан Башҡортостандың халыҡты эш менән тәьмин итеү идаралығы хеҙмәттәре менән яҡынса 340 мең кеше файҙаланған. Ғинуарҙан ноябргә тиклем республикала 121,5 мең кеше эш эҙләүсе сифатында иҫәпкә ҡуйылған. Үткән йылдың ошо уҡ осорона ҡарата был 1,2 тапҡырға кәмерәк.
Башҡортостандың Халыҡты эш менән тәьмин итеү дәүләт хеҙмәте идаралығынан хәбәр итеүҙәренсә, ағымдағы йылдың ноябрендә дәүләт ярҙамын алыу ниәте менән 33 меңдән ашыу кеше мөрәжәғәт иткән. Уларҙан 11 мең кеше йәки мөрәжәғәт итеүселәрҙең 34 проценты эш эҙләүҙә булышлыҡ итеүҙе һораған. Яҡынса 8600 кеше (26 процент) халыҡты эш менән тәьмин итеү хеҙмәтенең профессиональ йүнәлешкә бәйле хеҙмәте менән файҙаланған. Йәнә 13 меңдән ашыу кеше йәки мөрәжәғәт итеүселәрҙең 40 проценты хеҙмәт баҙарындағы хәл тураһында мәғлүмәт алған.
Иҫегеҙгә төшөрәбеҙ, Башҡортостандың халыҡ мәшғүллеге хеҙмәтенә ағымдағы йылдың июнь айында иң күп кеше мөрәжәғәт иткән, был айҙа 15800 кеше иҫәпкә ҡуйылған.


text:
«Мин башҡортса һөйләшәм» Сибай ҡалаhы конкурс-акцияһының положениеһы
- Подробности
- Родительская категория: "Туған тел" клубы
- Опубликовано 09.07.2011 09:14
«Мин башҡортса һөйләшәм»
ҡала конкурс-акцияһының положениеһы
Сибай ҡалаһы 12 апрель 2011й.
1.Ойоштороусылары.
«Күк бүре» башҡорт йәмғиәте хәрәкәте (Сибай филиалы), Башҡорт теле һәм әҙәбиәтен hɵйɵʏселәр «Туған тел» клубы (Ɵфɵ ҡ.), Башҡорт теле һәм әҙәбиәтен hɵйɵʏселәр «Туған тел» клубы (Сибай ҡ.), Сибай ҡалаһы, Сибай ҡала округы администрацияһы.
2.Дөйөм положение
2.1. Акцияның идеяһы йәштәр ойошмаһы исполкомы (ВКБ) башҡорт йәштәренең I ҡоролтайын әҙерләү сиктәрендә Башҡорт телә һәм әҙәбиәтен hɵйɵʏселәр «Туған теле» клубы инициативаһы буйынса йылдың февраль айында Түңәрәк өҫтәлдә барлыҡҡа килде. «Мин башҡортса һөйләшәм» акцияһының идеяһы булып башҡорт теле ҡулланылышы сфераһын киңәйтеү , йәштәрҙе милли мәҙәниәт байлыҡтарға йәлеп итеү тора.
2.2. «Мин башҡортса һөйләшәм» акцияһына киң характер биреү маҡсаты менән иң яҡшы үткәрелеү формаһы буйынса конкурс уҙғарыла. Конкурс 3 майҙан алып 23 июнгә тиклем дауам итә. Конкурста урта белем биреү , урта һөнәри-техник белем һәм юғары уҡыу йорттары, һатыу предприятиелары, көнкүреш хеҙмәтләндереү ,транспорты, дәүләт, муниципаль учреждениелары һәм ведомстволары ҡатнаша ала. Конкурс халыҡты,йәштәрҙе башҡортса һөйләшеүгә йәлеп итеү маҡсатында үткәрелә. Үткәрелгән саралар тураһында мәғлүмәт ҡатнашыусылар йөҙөнән киң мәғлүмәт сараларында һәм Сибай ҡалаһының официаль интернет-порталында 25 июнгә хәтлем яҡтыртылырға тейеш. Етештереүселәр, һатыу предприятиялары, көнкүреш хеҙмәтләндереү, транспорт, дәүләт һәм муниципиаль учреждениялары араһында рейтинг/антирейтинг төҙөләсәк. Рейтинг түбәндәге критерийҙар буйынса төҙөлә: - алтаҡталарҙа башҡорт телен ҡулланыу - клиенттарҙы башҡорт телендә хеҙмәтләндереү - тауар һәм хеҙмәтләндереү тураһында мәғлүмәттең башҡорт телендә булыуы - ике дәүләт телендә лә яҡшы аралашҡан эшселәрҙе дәртләндереү (бүләкләү) - “Мин башҡортса һөйләшәм!” акцияһында ҡатнашыу - “Мин башҡортса һөйләшәм!” акцияһының логотипын ҡулланыу Рейтинг/антирейтинг һөҙөмтәләре 23 июндә билдәләнәсәк һәм республика киң мәғлүмәт сараларында яҡтыртыласаҡ. “БР дәүләт телдәре тураһында” законын иҫәпкә алмаусыларҙы “Ҡара исемлек”кә индереп Сибай ҡала округы администрацияһы һәм БР хөкүмәтенә йүнәлтеләсәк.
2.3.Конкурс-акцияла ҡатнашыусылар ойошторған саралар жюри-ағзалары киң мәғлүмәт баҫмаларында һәм Сибай ҡала округы администрацияһы порталына урынлаштырылған материалдар нигеҙендә баһалай.
2.4.Конкурстың төп шарты булып акцияның берҙәм стилен (логотипты һәм төҫөн) ҡулланыу. Акцияның ойоштороусылары билдәләнгән ваҡытҡа тиклем үткән сара буйынса отчет ебәрергә тейеш.Отчет үҙенә түбәндәгеләрҙе индерә: -Ҡатнашыусыларҙың иҫәбен; -акциянан фотоһүрәттәр; -сценарий; -кешене башҡортса һөйләшеүгә, аралашыуға йәлеп итеү һөҙөмтәһе. 23 июндә “Мин башҡортса һөйләшәм” акцияһының һуңғы көнөндә конкурстың һөҙөмтәләре әйтелә һәм еңеүселәргә дипломдар, ҡиммәтле бүләктәр бирелә. Шулай уҡ был осрашыуҙа ойошмаларҙың тәҡдим итеүселәренең сығышы яңы дәүер башҡорт йырҙарын планлаштыра,йәш шағирҙар һәм мәҙәниәт кешеләре, “Мин башҡортса һөйләшәм” символлы акцияһының значоктарын таратыу, акцияның наклейкалары һәм футболкалары.
3. Ойоштороу талаптары
3.1.Бөтә әҙерлекте һәм конкурс-акцияның үткәрелеүен ойошма комитеты үҙ өҫтөнә ала. Ойошма комитеты конкурста жюри ла булдырасаҡ.
3.2.Конкурс-акцияла ҡатнашыу заявкаһын яҙма рәүештә лә, электрон рәүештә лә Сибай ҡала округы администрацияһы порталына йә электрон адрес буйынса ебәрергә.Шунда уҡ осрашыуҙың һөҙөмтәһе ебәрелә. Конкурсҡа ебәрелгән материалдар кире ҡайтарылмай һәм башҡа сығымдарҙы ҡатнашыусылар үҙҙәре түләйҙәр. Өҫтәлмә мәғлүмәттәр буйынса 89373356783, 89656529639 телефон һандары буйынса мөрәжәғәт итергә.


text:
Тағы ике көн юғары температура һаҡланасаҡ
Башгидромет синоптиктары аномаль юғары температуралар буйынса иҫкәртеүҙе тағы ике көнгә оҙайтты. Хәйер, градустар бер аҙ төшкән. Көндөҙ уртаса температура 34-39 кимәлендә буласаҡ тип көтөлә. Айырым райондарҙа киҫкен көсәйеүсән ел менән йәшенле ямғырҙар булыуы ихтимал. Ял көндәрендә Мораҡта, Асҡында, Күмертауҙа ямғырҙар үткән. Әлеге мәлдә республиканың төньяҡ һәм көньяҡ-көнбайыш өлөшөндә йәшенле ямғыр фронты туплана.
Башгидрометтың баш синоптигы Анна Козаева әйтеүенсә, был аҙнала республикала эҫе һауа торошо һаҡланасаҡ. 10 авгусҡа ҡәҙәр күләмле яуым-төшөм көтөлмәй. Айҙың икенсе декадаһында ғына ямғырҙар яуыуы ихтимал.


text:
Куйбышев магистраленең Башҡортостан бүлексәһендә граждандар оборонаһы айлығы старт алды
Куйбышев тимер юлының Башҡортостан бүлексәһендә граждандар оборонаһы айлығы старт алды. 4 октябрҙә тамамланасаҡ айлыҡ дауамында тимер юл инфраструктураһы объекттарында урынлашҡан барлыҡ һаҡлау ҡоролмаларының, уҡыу кластарының һәм граждандар оборонаһы мөйөштәренең торошона комплекслы тикшереү үткәреү планлаштырыла. Төбәктең Өфө, Дим, Стәрлетамаҡ кеүек ҙур станцияларына айырым иғтибар биреләсәк.
Смотр-конкурс йомғаҡтары буйынса тимер юл объекттарындағы граждандар оборонаһы ҡоролмаларын тотоу һәм файҙаланыу буйынса иң яҡшы коллективтар билдәләнәсәк.
Куйбышев тимер юлының Башҡортостан бүлексәһе матбуғат секретары Рөстәм Ғөбәйҙуллиндың хәбәр итеүенсә, бындай сараларҙы даими үткәреү тимер юл объекттарының ғәҙәттән тыш хәлдәрҙә ойошҡан рәүештә, хәүефһеҙлек сараларын күҙәтеп эш итеүгә әҙерлеген күтәреү мөмкинлеген бирә.


text:
Фото:
Муниципалитеттар яңы коммуналь техника алды
Фото:
Башҡортостандың Торлаҡ-коммуналь хужалыҡ министрлығы республика муниципалитеттарына коммуналь техниканың һуңғы партияһынан асҡыстар тапшырҙы. 14 махсус йыһазландырылған «КамАЗ»ды ҡабул итеп алырға ҡала һәм район хакимите башлыҡтары урынбаҫарҙары килде.
Коммуналь проблемаларҙы хәл итеүҙә ярҙам итеү өсөн техника менән тәьмин итеү Рәсәй Төбәктәр үҫеше министрлығы менән Башҡортостан Республикаһы араһында коммуналь техника һатып алыуға федераль субсидиялар йәлеп итеү тураһында килешеүгә ярашлы бойомға ашырылды.
— 2010 йылда Рәсәй һәм Башҡортостан бюджеттарынан 51 коммуналь техника берәмеге һатып алыу өсөн 78 миллион һумдан ашыу аҡса йүнәлтелде, — тине, яңы техниканан асҡыс тапшырып, БР торлаҡ-коммуналь хужалыҡ министры Ирек Ялалов. – Шул иҫәптән 54628448 һумы – федераль средстволар, 23 миллион һумдан ашыуын ҡушма финанслау тәртибендә муниципаль берәмектәр бүлде. Шулай итеп, средстволар нисбәте 70 һәм 30 процент тәшкил итә.
Йәкшәмбе көнө сираттағы, быйылғы йылда коммуналь техниканың һуңғы партияһы – 14 вакуумлы машина килде. Быйылға килешеү тулыһынса үтәлде.
— Был эш дауам иттереләсәк, — тип ышандырҙы Ирек Ялалов. — Коммуналь техниканы яңыртмайынса һәм юғары етештереүсәнле машиналар һәм механизмдар һатып алмайынса ҡала һәм райондарҙы төҙөкләндереү ҡыйынға тура киләсәк. Киләһе йылда ла муниципалитеттар коммуналь техника ала аласаҡ. Тик бының өсөн улар үҙ яғынан был программаны ҡушма финанслау мәсьәләһендә әүҙемлек күрһәтергә тейеш.


text:
Башҡортостан аграрийҙары импорт ҡорамалдар поставкалаусылар менән аралашсыһыҙ эшләйәсәк
Германияның эре компаниялары вәкилдәре республика аграрийҙарына аралашсыһыҙ, туранан-тура хеҙмәттәшлек итергә тәҡдим итте. Бында мал һуйыу, ит эшкәртеү, балыҡ үрсетеү һәм эшкәртеүҙә ҡулланылған ҡорамалдар тураһында һүҙ бара. Көн элгәре БР Ауыл хужалығы министрлығында үткән осрашыуҙа берлектәге хеҙмәттәшлек варианттары тикшерелде. Республиканың агросәнәғәт комплексы предприятиелары етәкселәре һәм Германияның EMF Lebensmitteltechnik-Anlagenbau GmbH компанияһы менән «Штрубе-Рус» яуаплылығы сикләнгән йәмғиәте вәкилдәре хеҙмәттәшлектән нимә көтөүҙәре тураһында һөйләне.
Республикала һөт һәм ит малсылығын үҫтереү буйынса ҙур тармаҡ программалары тормошҡа ашырылғанға күрә, Башҡортостандың ауыл хужалығы тауарҙары етештереүселәре өсөн ҙур булмаған объекттар төҙөү һәм ҡорамалдар һатып алыу көнүҙәк мәсьәлә булып тора. Уларға немец коллегалары ярҙам итергә әҙер.
Шәкәр сөгөлдөрө, көнбағыш, бойҙай, арыш һәм рапс орлоҡтарын селекциялау, үҫтереү һәм һатыу менән шөғөлләнгән «Штрубе-Рус» яуаплылығы сикләнгән йәмғиәте Башҡортостан етештереүселәренә күптән таныш. Шуға ла осрашыуҙа рапс, шәкәр сөгөлдөрө эшкәртеүҙә хеҙмәттәшлек итеү мөмкинлектәре лә тикшерелде, тип хәбәр иттеләр БР Ауыл хужалығы министрлығының матбуғат хеҙмәтенән.


text:
«Ғаиләлә үҙенсәлекле бала булһа…» интернет-семинары Өфөлә үтәсәк
Республиканың ғаиләгә, балаларға, йәштәргә социаль-психологик ярҙам үҙәге 14 октябрҙә 15 сәғәттән 17-гә тиклем «Ғаиләлә үҙенсәлекле бала булһа...» интернет-семинарын үткәрәсәк. Унда үҙәктең педагог-психологтары, дефектологтары һәм уҡытыусы-логопедтары ҡатнашасаҡ.
Һаулыҡ мөмкинлектәре сикләнгән балаларҙы тәрбиәләүҙең һәм үҫтереүҙең психологик һәм педагогик аспекттары хаҡында аңлатыу, сабыйҙарға ҡарата толерантлы булырға өйрәтеү виртуаль форумдың төп маҡсаттары булып тора.
Семинарҙа инвалид балаларҙың үҫеше, уларҙың ата-әсәләр менән үҙ-ара мөнәсәбәте һәм башҡа мәсьәләләр тикшереләсәк. Шулай уҡ коррекцион учреждениелар буйынса мәғлүмәт биреләсәк.
Һорауҙарҙы : www.inesh.org сайтына йәки rcsppsdm@mail.ru, planeta-7ya@rambler.ru электрон почталарына ебәрергә була.


text:
Ванкувер-2010: ватан призерҙары яҡшы аҡса аласаҡ
Ете көндән Ванкуверҙа XXI ҡышҡы Олимпия уйындары башланасаҡ.
Рәсәй йыйылма командаһына 179 атлет инде, был Туринда уҙған ҡышҡы Уйындар-2006-лағыға ҡарағанда берәүгә күберәк. Шуларҙан 55 кеше — атҡаҙанған спорт мастерҙары.
Спорттың 14 төрө буйынса 86 миҙал комплекты буласаҡ. Ватандаштарыбыҙ программаның 77 номерында ҡатнашасаҡ.
Ванкуверҙағы ҡышҡы Олимпия уйындары-2010 еңеүселәре һәм призерҙары лайыҡлы бүләк аласаҡ — «алтын» миҙал өсөн 100 мең евро, «көмөш» һәм «бронза» өсөн — 60 һәм 40 мең.
Бынан тыш, "Рәсәй олимпиада еңеүселәрен яҡлау фонды" ярыш призерҙарын автомобилдәр менән өҫтәмә дәртләндереү тураһында ҡарар ҡабул итте.
Өҫтәүенә спорт төрҙәре буйынса төп федерациялар үҙ спортсылары өсөн приздар билдәләне — 50 меңдән 100 мең долларға тиклем. Традицион рәүештә һәр төбәк үҙ яҡташтарына аҡсалата бүләк тапшырасаҡ. Хәтерегеҙгә төшөрәбеҙ, беҙҙең республиканан Олимпиада-2010-ға 11 кеше барасаҡ: биатлонсы Максим Чудов, трамплиндан һикереүсе Дмитрий Васильев, ике төрҙән көрәшсе Сергей Масленников, тау саңғысыһы Ләйсән Раянова, шорт-трек тиҙ йөрөүселәре Руслан Захаров менән Семен Елистратов, "Салауат Юлаев" хоккей клубы хоккейсылары Дмитрий Калинин, Сергей Зиновьев, Виктор Козлов һәм Александр Радулов (запаста — Александр Еременко, Виталий Прошкин һәм Олег Твердовский) һәм бобслейсы Дмитрий Абрамович.


text:
Ҡырмыҫҡалы районы әҙәби марафон йылъяҙмаһының тәүге битен яҙҙы
ӨФӨ, 2015 йыл, 6 февраль. /«Башинформ» мәғлүмәт агентлығы, Ләйлә Аралбаева/.
Ҡырмыҫҡалы районы беренселәрҙән булып «Әҙәби нағыш» республика марафоны йылъяҙмаһының битен асты. Эстафетаның символы булған китап йыл дауамында бер муниципалитеттан икенсеһенә тапшырыласаҡ.
Ҡырмыҫҡалыла үткән әҙәби кисәлә райондан сыҡҡан күренекле шағирҙар һәм яҙыусылар Ирек Кинйәбулатов, Рәмил Сурағолов, Дилә Булгакова, Тимерғәле Килмөхәмәтов, БР Яҙыусылар союзы рәйесе Наил Ғәйетбаев сығыш яһаны.
Ҡырмыҫҡалы үҙәкләштерелгән китапханалар системаһынан хәбәр итеүҙәренсә, байрамға БР Матбуғат һәм киң мәғлүмәт саралары агентлығы етәксеһе Борис Мелкоедов, мәҙәниәт министрының беренсе урынбаҫары Валентина Латипова, район башлығы Фәнзил Сыңғыҙов, юғары мәктәп уҡытыусыһы Фәнзил Саньяров, китапхана, нәшриәт, республика баҫмалары вәкилдәре килгәйне. Ҡунаҡтар Иҫке Ҡыйышҡы ауылындағы Аксаков әҙәби залында, Ибраһим ауылындағы Мөхәмәтсәлим Өмөтбаевтың музейында булды, «Йәш быуындың әҙәбиәткә ҡарашы» конференцияһында ҡатнашты.
Мәғлүмәт үҙәген асыу байрамдың мөһим ваҡиғаһына әүерелде. Унда «Кармаскалинская новь», «Даирә», «Үҙән» гәзите редакциялары эшмәкәрлектәрен дауам итәсәк, шулай уҡ үҙәк һәм балалар китапханаһы эшләйәсәк.
Китапхана хеҙмәткәрҙәре «Әҙәбиәт иленә рәхим итегеҙ» тип аталған уйын-сәйәхәт әҙерләгән. Байрам әҙәби-музыкаль кисә менән тамамланды. Унда ҡобайырҙар, билдәле яҙыусыларҙың һәм шағирҙарҙың һүҙҙәренә яҙылған романстар яңғыраны. Мифтахетдин Аҡмулла, Мөхәмәтсәлим Өмөтбаев, Ғабдулла Туҡай, Авксентий Юртов, Константин Ивановтың символик рәүештә осрашыуы кисәнең сағыу өлөшө булды. Сара Ҡырмыҫҡалы районының почетлы гражданины, шағир Ирек Кинйәбулатов шиғырына яҙылған йыр менән тамамланды.


text:
Фото:
«Тамыр» балалар телеканалы «СМИротворец» конкурсында еңеү яуланы
Фото:
ӨФӨ, 2016 йыл, 14 сентябрь. /«Башинформ» мәғлүмәт агентлығы, Ләйлә Аралбаева/.
«Башҡортостан» телерадиокомпанияһының «Тамыр» балалар телеканалы «СМИротворец-Волга» VIII Бөтә Рәсәй конкурсының Волга буйы федераль округы буйынса төбәк этабы еңеүселәренең береһе булды. «Тамыр» телеканалының «Был беҙ» тапшырыуҙар циклы «Балалар һәм йәштәр киң мәғлүмәт саралары» номинацияһында еңеү яуланы.
Конкурстың лауреаттары Һамарҙа иғлан ителде. Программаның режиссеры Адель Һөнәрғолова Һамар өлкәһе халыҡтары союзы рәйесе Ростислав Хугаев ҡулынан награда алды.
«Был беҙ» проекты өҫтөндә эшләү беҙҙең өсөн үҙенсәлекле имтихан булды, — тип һөйләне Адель. — Һынауҙы лайыҡлы үттек, тип уйлайым. Ижади төркөмөбөҙ бик татыу: мөхәррирҙәр Элина Бакирова, Татьяна Никитина, рәссамдар Арыҫлан Бикбай, Айрат Арыҫланов, монтажлау режиссеры Шамил Хәмитов».
Этник-ара журналистика гильдияһы президенты Маргарита Лянге «Был беҙ» сағыу үҙенсәлекле проекты менән һоҡланыуын белдерҙе. Ул тапшырыуҙың йөкмәткеһе ҡыҙыҡлы һәм тәрән, алып барыусыларҙың ихлас булыуын билдәләне.
«Бала саҡ — ғүмерҙең иң гүзәл мәле, — тип һөйләй «Тамыр» телеканалы директоры Гөлназ Ҡолһарина. — Беҙ уларҙың күңеленә изгелек орлоҡтары сәсеп ҡалырға тырышабыҙ. «Был беҙ» проекты аша Башҡортостан халыҡтарының матурлығын һәм байлығын, һәр милләттең үҙенсәлеген тамашасыға еткерә алғанбыҙҙыр тип уйлайым».
«СМИротворец-Волга» — «СМИротворец-2016» конкурсының тәүге төбәк этабы. Киләһе этап сентябрь аҙағында Улан-Удэ ҡалаһында уҙа. Беренсе урын алған эштәр автоматик рәүештә федераль исемлеккә эләгә. Еңеүселәр ноябрь айында Мәскәүҙә бүләкләнә.


text:
Наталья Мошина заманса драматургия конкурсында еңеүсе
Өфө драматургы Наталья Мошина Санкт-Петербург ҡалаһында үткән Володин заманса драматургия конкурсында еңеү яуланы. “ИТАР –ТАСС” мәғлүмәт агентлығы хәбәр итеүенсә, уның “Күк йөҙө аҫтында” пьесаһы иң күп балл йыйған.
Конкурсты ойоштороусыларҙың береһе, театр тәнҡитсеһе Елена Строгалева әйтеүенсә, өс новелланан торған еңеүсе-пьеса үҙенсәлекле автор стиле һәм тел байлығы менән айырылып тора. Уның үҙәгендә – “ғәҙәти кешенең көндәлек аңы һәм мөғжизәле, илаһи башланғыстың киҫкен бәрелеше”. Наталья Мошина әҫәрҙәре менән театр өлкәһендә үҙен танытып өлгөрҙө. “Пуля” пьесаһы Мәскәүҙә ҡкйылды, ә “Рикоту утрауы” – Яңы Уренгойҙа сәхнәләштерелде.
Йәш драматургтарҙың конкурсы 2004 йылда Александр Володин исемендәге “Биш кис” театр фестивале сиктәрендә барлыҡҡа килде. Иван Вырыпаев һәм Ольга Мухина - Санкт–Петербург һәм Рәсәйҙең башҡа ҡалаларында яңы исемдәр асыу маҡсатында үткәрелгән конкурстың лауреаттары.


text:
2011 йылғы сәсеү кампанияһын үткәреү буйынса штаб ойошторолдо
Башҡортостандың Ауыл хужалығы министрлығы ҡарамағында миҙгелле ауыл хужалығы эштәрен координациялау буйынса штаб булдырылды. Штаб 2011 йылғы сәсеү кампанияһын ойошҡан рәүештә һәм сифатлы итеп үткәреү, ауыл хужалығы тауарҙары етештереүселәренә һәм шәхси ярҙамсы хужалыҡ алып барған граждандарға практик ярҙам күрһәтеү өсөн ойошторолған. Уны БР Хөкүмәте Премьер-министры – ауыл хужалығы министры Эрнст Исаев етәкләй. Штаб составына министр урынбаҫарҙары, был мөһим кампанияны үткәреүгә туранан-тура ҡатнашлығы булған, ошо ведомствоға ҡараған ойошмалар етәкселәре инде.
Оператив штабтың республиканың башҡарма власть органдары, муниципаль райондар һәм ҡала округтары хакимиәттәренең 2011 йылғы яҙғы баҫыу эштәрен үткәреү буйынса эшмәкәрлеген координациялау буйынса эш планы әҙерләнгән һәм раҫланған. БР Ауыл хужалығы министрлығының матбуғат хеҙмәте хеҙмәткәре Валентина Әптекәева әйтеүенсә, план өс этаптан тора. Беренсеһе матди-техник базаны һәм ресурстар тәьминәтен әҙерләү менән бәйле. Икенсе этап – «Яҙғы сәсеү эштәрен башлау һәм үткәреү». Һәм һуңғыһы — уны тамамлау, яҙғы баҫыу эштәренә йомғаҡ яһау.
Ошо арала уҡ штаб 2011 йылға сәсеү майҙандары структураһын раҫлаясаҡ. Республика ауыл хужалығы етештереүселәрен орлоҡ материалы, минераль ашламалар, үҫемлектәрҙе һаҡлау саралары, яғыулыҡ-майлау материалдары менән тәьмин итеү буйынса саралар күреләсәк. Яҙғы баҫыу эштәрендә хеҙмәткәрҙәргә эш хаҡы түләү һәм матди яҡтан дәртләндереү буйынса рекомендациялар биреләсәк.


text:
24 октябрҙә Башҡортостан парламентының пленар ултырышы үтә
БР Дәүләт Йыйылышы – Ҡоролтайҙың 56-сы ултырышы 24 октябрҙә үтә. Бындай ҡарар республика парламенты Президиумы ултырышында ҡабул ителде. Депутаттар ҡырҡҡа яҡын республика закон проектын тикшерергә планлаштыра.
Уларҙың унауһы закон статусын аласаҡ. Улар араһында — «Башҡортостан Республикаһында муниципаль хеҙмәт тураһында»ғы БР законына үҙгәрештәр индереү хаҡында», «Башҡортостан Республикаһының Экология кодексына үҙгәрештәр индереү тураһында», «Башҡортостан Республикаһында һыу мөнәсәбәттәрен көйләү тураһында»ғы БР законының 9-сы статьяһына үҙгәрештәр индереү хаҡында» БР закон проекттары.
Шулай уҡ янғын хәүефһеҙлеге, йорт хайуандары, физик культура һәм спорт, мәғарифҡа ҡағылышлы закон проекттары буйынса эшләү тәҡдим ителәсәк.
Депутаттар иғтибарына тәүгә 25-кә яҡын закондар сығарыу башланғысы тәҡдим ителәсәк. Улар иҫәбендә БР Дәүләт Йыйылышының профилле Комитеттары ултырыштары сиктәрендә Башҡортостан парламентарийҙары менән тикшерелгән мәсьәләләр: «Башҡортостан Републикаһының 2013 йылға һәм 2014 һәм 2015 йылдарҙың планлы осорона бюджеты тураһында», «Башҡортостан Републикаһы Мотлаҡ медицина стаховкаһы территориаль фондының 2013 йылға һәм 2014 һәм 2015 йылдарҙың планлы осорона бюджеты тураһында». Бынан тыш, түбәндәге республика закондарына үҙгәрештәр индереләсәк: «Башҡортостан Республикаһында тәбиғи дауалау ресурстары, дауалау-һауыҡтырыу урындары һәм шифаханалар тураһында», «Башҡортостан Республикаһында айырыуса һаҡланған тәбиғәт территориялары тураһында», «Башҡортостан Респубикаһы халыҡтарының мәҙәни мираҫы объекттары (тарих һәм мәҙәниәт ҡомартҡылары) тураһында».


text:
14 ноябрҙән теркәүҙән төшөрөү таныҡлығын участка һайлау комиссияһында алырға мөмкин
Думаға депутаттар һайлауҙа ниндәйҙер сәбәптәр арҡаһында йәшәү урыны буйынса ҡатнаша алмаған граждандар 14 ноябрҙән 3 декабргә тиклем участка һайлау комиссияларында теркәүҙән төшөрөү таныҡлығын ала ала.
Һайлаусы теркәүҙән төшөрөү таныҡлығын, бындай таныҡлыҡ талап ителгән сәбәпте күрһәтеп, тейешле һайлау комиссияһына шәхсән үҙе ғариза биреп ала. Теркәүҙән төшөрөү таныҡлыҡтары ҡәтғи отчетлылыҡ бланкы иҫәпләнә һәм һәр бланктың шәхси номеры була, был номер һайлау комиссияһы реестрына индерелә.


text:
Рәсәйҙә ҡатын-ҡыҙҙар партияһы булдырылды
Рәсәйҙә ҡатын-ҡыҙҙар партияһы булдырылды. Уның ойоштороу йыйылышы көн элгәре Мәскәүҙә Рәсәй ҡатын-ҡыҙҙары конференцияһы сиктәрендә үтте. Был хаҡта «Башинформ» агентлығына Башҡортостандың Ҡатын-ҡыҙҙар союзы рәйесе Рәшиҙә Солтанова хәбәр итте. Ул конференцияла беҙҙең республика исеменән сығыш яһаны.
— Илдә ҡатын-ҡыҙҙарҙың сәйәси партияһын булдырыу хаҡында ҡарар ҡабул итеү партияларҙы теркәү тураһындағы ҡануниәтте ябайлаштырыуға бәйле, — тип комментарий бирҙе ул . – Бындай партия 1990-сы йылдарҙа булған. Шуға күрә хәҙер ул тергеҙелә, тиһәк тә була. Ҡатын-ҡыҙҙар мәнфәғәтен яҡлаясаҡ бындай партия бик актуаль. Конференция барышында башҡа төбәктәрҙән хеҙмәттәштәрем менән аралашып, уларҙа Дәүләт Думаһы депутаттарын һайлау алдынан үткәрелгән праймеризда күп ҡатындарҙың уңышлы ҡатнашҡаны тураһында белдем. Әммә һөҙөмтәлә улар депутатлыҡҡа үтмәгән. Башҡортостандан Дәүләт Думаһына үткән депутаттар араһында өс ҡатын булыуы тураһында һөйләгәс, конференцияла ҡатнашыусылар ныҡ аптыраны. Күпселек төбәктәрҙә бер ҡатын да үтмәгән. Ҡатын-ҡыҙҙар партияһы беҙҙең хоҡуҡтарҙы яҡлай аласаҡ һәм бындай ғәҙелһеҙлеккә юл ҡуймаясаҡ, тип ышанам.
Рәшиҙә Солтанова һүҙҙәренсә, яңы партияның уставы һәм программаһы ҡабул ителәсәк. Башҡортостанда ла уның бүлексәһе булдырыласаҡ. Партияның төбәк бүлексәһе структураһы тураһында ҡарар Өфөлә 6 апрелдә ойоштороласаҡ йыйылышта ҡабул ителәсәк.


text:
Учалы районында биш йәш ғаилә торлаҡ төҙөүгә субсидия алды
Учалы район хакимиәтендә «2013 йылға тиклем ауылды социаль үҫтереү» айырым маҡсатлы федераль программаһы буйынса таныҡлыҡтар тапшырыу тантанаһы үтте. Хакимиәт башлығының беренсе урынбаҫары – ауыл хужалығы бүлеге начальнигы Әҙип Ҡарамышев биш йәш ғаиләгә – социаль өлкә һәм ауыл хужалығы предприятиеһы хеҙмәткәрҙәренә дәүләт ярҙамы күрһәтеү тураһында документтар тапшырҙы, тип хәбәр итә район хакимиәтенең мәғлүмәт-аналитика бүлеге.
— Ауыл хужалығын аяҡҡа баҫтырыу һәм ауылды тергеҙеү — республика һәм район етәкселеге эшмәкәрлегендәге төп йүнәлеш, — тип билдәләне Әҙип Ҡарамышев. –2011 йылда был программа сиктәрендә 14 ғаилә туғыҙ миллион һумдан ашыу суммаға субсидиялар алды. Ауыл өсөн һәр йәш ғаилә — ҡиммәтле ҡаҙаныш, шуға күрә ауыл эшсәндәренә бындай ярҙам киләсәктә лә күрһәтеләсәк.
Йортло булырға мөмкинлек алған бәхетле ғаиләләр араһында Уральск ауылынан Абдрахмановтар ҙа бар. Салауат Абдрахманов «Байрамғол» агрофирмаһында инженер булып эшләй. Салауат хәләл ефете Гүзәл менән ике ул тәрбиәләй. Ер участкаһы алып, төҙөлөш башлағандан һуң, 2010 йылда Абдрахмановтар дәүләт ярҙамы алыуға сиратҡа баҫҡан. Субсидия арҡаһында йәштәрҙең хәҙер төҙөлөшкә һалынған аҡсаһы күпкә артасаҡ.


text:
15 декабрҙә төбәктә 37 градус һыуыҡ булыуы көтөлә
14-16 декабрҙә Башҡортостанда аномаль һыуыҡ булыуы көтөлә, уртаса тәүлек температураһы норманан 7-10 градусҡа түбән буласаҡ. Рәсәй Гидрометеорология үҙәге мәғлүмәттәре буйынса, 15 декабрҙә республиканың ҡайһы бер райондарында һауа температураһы 37 градусҡа тиклем түбәнәйәсәк.
Синоптиктар фаразлауынса, алдағы ял көндәрендә төбәктә аяҙлы-болотло, яуым-төшөмһөҙ булыуы көтөлә. Һауа температураһы көндөҙ минус18 градус тирәһе буласаҡ.
Бынай һауа торошо алдағы аҙнала ла һаҡланасаҡ.


text:
Ҡытайҙа башҡорт балы ҙур һорау менән файҙалана Фото: Олег Яровиков
Ҡытайҙа башҡорт балы ҙур һорау менән файҙалана
Ҡытайҙа башҡорт балы ҙур һорау менән файҙалана Фото: Олег Яровиков
ӨФӨ, 2016 йыл, 26 август. /«Башинформ» мәғлүмәт агентлығы, Арина Рәхимҡолова/.
Ҡытайҙа башҡорт балы ҙур һорау менән файҙалана. Бер ай элек кенә продукцияның тәүге партияһы Ҡытай Халыҡ Республикаһының Синьцзян-Уйгур автономиялы районына оҙатылғайны. Әле яңы экспорт партияһына килешеү төҙөлгән.
Башҡортостан умартасылыҡ һәм апитерапия ғилми-тикшеренеү үҙәгенең генераль директоры, республика Дәүләт Йыйылышы депутаты Әмир Ишемғолов хәбәр итеүенсә, продукцияның һынау партияһы урындағы лабораторияларҙа тикшерелгән һәм импортер илдең талаптарына тулыһынса тап килгән сифат сертификатына эйә булған. Ҡытайҙа Башҡортостандың брендлы продукцияһы һатып алыусыларҙа ҙур һорау менән файҙаланған.
«Әле Ҡытай Халыҡ Республикаһының ошо уҡ районындағы икенсе фирманан заказ килде. Ҡыҫҡа ваҡыт эсендә килешеү төҙөлдө. Беҙ тауар өсөн аҡсаны алдыҡ һәм бөгөн 4 тонна бал оҙатабыҙ», — тип һөйләне Әмир Ишемғолов.


text:
Баш ҡалаға бөтә Рәсәйҙән энергетика тармағы белгестәре йыйыла Фото: Олег Яровиков
Баш ҡалаға бөтә Рәсәйҙән энергетика тармағы белгестәре йыйыла
Баш ҡалаға бөтә Рәсәйҙән энергетика тармағы белгестәре йыйыла Фото: Олег Яровиков
ӨФӨ, 2015 йыл, 21 октябрь. /«Башинформ» мәғлүмәт агентлығы, Артур Басиров/.
27 октябрҙән 30-на тиклем Өфөлә ХV Рәсәй энергетика форумы үткәрелә. «Башинформ» агентлығында уҙған матбуғат конференцияһында Башҡортостан Хөкүмәте вице-премьеры Дмитрий Шаронов ошо сараның төбәк өсөн мөһим булыуын билдәләне.
«Республика иҡтисадын арзан һәм сифатлы энергетика ҡыҙыҡһындыра. Әлбиттә, был беҙҙең өсөн көнүҙәк тема. Нисек энергетиканы аҙыраҡ тотонорға? Нисек сифатлы электр, йылылыҡ энергияһын алырға? Ремонтлау, тарифтар һәм яңы технологияларға бәйле һорауҙар. Уларҙы тикшереү өсөн республикала төбәк, илебеҙ предприятиелары, сит илдәге коллегаларыбыҙ араһында тәжрибә алмашыу буйынса фекер алышыу мөмкинлеге булған майҙансыҡ булдырырға кәрәк», — тине Дмитрий Шаронов.
Форум сиктәрендә 17 эшлекле сара уҙғарыла, һигеҙ секция эшләйәсәк. Осрашыуға төрлө ҡалаларҙан спикерҙар сифатында 100-ҙән ашыу кеше килә. Форум эшендә Рәсәйҙең 12 төбәгенән, Белоруссиянан һәм Ҡаҙағстандан вәкилдәр ҡатнаша. Бынан тыш, «ШОС һәм БРИКС энергетикаһы», «Энергияны һаҡлау. Яҡтылыҡ техникаһы. Кабель» күргәҙмәләре ойошторола.


text:
Башҡорт телен уҡымау – ҡанунды боҙоумы?
Өфөләге 61-се мәктәп етәкселеге башҡорт теленән аттестация үтмәгән уҡыусыны 7-се синыфҡа күсермәү тураһында ҡарар иткән. Мәғариф министрлығы мәктәп ҡарары менән тулыһынса риза.
Өфөлә башҡорт телен уҡытыуға бәйле ғауға сығарҙылар. 61 мәктәптә 6 класс уҡыусыһы Владислав Мартинс уны өйрәнеүҙән баш тартҡан. Ул үҙе түгел, атаһы менән әсәһе Башҡортостанда конституция буйынса билдәләнгән дәүләт теле булған башҡорт теленә ҡаршылар, малайҙарын да дәрескә йөрөтмәгәндәр.
Мәктәп етәкселеге башҡорт теленән аттестация үтмәгән уҡыусыны күсермәү тураһында ҡарар иткән. 7-сегә күсеү өсөн Владислав Мартинсҡа альтернатив тәртиптә башҡорт теленән аттестация үтергә кәрәк, әммә малайҙың ата-әсәһе төп халыҡ теленә өҫтән ҡарай.
Икенсенән улар ҡанунды боҙа. Федераль ҡануниәт буйынса төбәк властәре мәктәптәрҙә Милли телде уҡытыу-уҡытмауҙы үҙҙәре хәл итергә тейеш. Башҡортостанда башҡорт теле рус теле менән бер ҡатарҙан дәүләт теле булараҡ аҙнаһына ике дәрес өйрәнелә.
Владислав Мартинстың атаһы Вадим Дмитриевич тамырҙары менән немец, әсәһе Зоя Фәһим ҡыҙы үҙен урыҫ тип атай. “Беҙҙе башҡорт телен көсләп уҡыталар. Мин дә, минең ата-әсәйем дә уны уҡымаған булһаҡ та Өфөлә бына тигән йәшәйбеҙ. ЕГЭ-ны беҙгә башҡорт теленән түгел, урыҫ теленән бирергә”- ти малайҙың атаһы. Владислав үҙе “миңә урыҫ теле һәм инглиз теле кәрәгерәк”, - тип әйтә. Шуныһын да әйтеп үтергә кәрәк - ныҡ кәрәкле тип иҫәпләгән урыҫ теленән дә малайҙың белеме өслө билдәһенән артмай.
Мәктәп директоры ла ҡайһыбер ваҡытта үҙ вәкәләтен ҡулланып, бөтөн синыф менән башҡорт телен уҡымау теләген белдерткәндәргә рөхсәт биргән хәлдәр ҙә теркәлгән. Мәҫәлән Бәләбәйҙә татар гимназияһында балалар синыфтары менән дәүләт телен уҡымаған. Уҡытыу программаһын боҙоуҙа ғәйепләнгәс, киләһе йылда беренсе сентябрҙан башлап уҡытасаҡбыҙ, тип вәғәҙә биргәндәр.
Мәғарифте күҙәтеү идаралығы мәктәп ҡарары менән тулыһынса риза. Мәғариф министрлығында ла был мәсьәләгә ҡарата фекер ошондай уҡ - Дәүләт телен барыһы ла өйрәнергә тейеш. Сөнки ул уҡытыу программаһына индерелгән. Башта башҡорт теленән баш тарт, һуңынан физика, химия, башҡа фәндәр оҡшамай башлар. Уларын да уҡымаҫҡамы ни тигән һорау ҡуя министрлыҡ түрәләре.


text:
Башҡортостан һыуһаҡлағыстарының барыһы ла тиерлек планлаштырылған кимәлдә һыу йыйған
Республика һыуһаҡлағыстарының барыһы ла тиерлек ҡар иреү иҫәбенә һыу менән тулған. 24-25 апрелдә Нөгөш һәм Йомағужа һыуһаҡлағыстары тейешле күләмдә һыу йыйған. Башҡортостандың Урал аръяғы һыуһаҡлағыстары уҙған аҙнала уҡ тулғайны.
Туймазы һәм Йәрмәкәй һыуһаҡлағыстары әлеге ваҡытта береһе – 96, икенсеһе 76 процентлыҡ күләмгә еткән.
1959 йылда Ҡариҙел йылғаһындағы 36 метрлыҡ быуа арҡаһында барлыҡҡа килгән Башҡортостандың кеше ҡулы менән эшләнгән иң ҙур һәм иң матур диңгеҙе — Павловка һыуһаҡлағысына килгәндә, ул 10 майға тиклем тулыһынса һыу менән тулырға тейеш. Бөгөнгө көндә Павловка һыуһаҡлағысы 75 проценттан ашыуыраҡ һыу запасы туплаған, тип хәбәр итте Кама бассейны һыу идаралығының БР буйынса һыу ресурсы бүлеге баш белгес-эксперты Әхтәм Ғәббәсов.


text:
Башҡортостан Хөкүмәтендә бер вице-премьер өҫтәлде
Башҡортостан Президенты Рөстәм Хәмитов Владимир Балабановты БР Хөкүмәте Премьер-министры урынбаҫары – республиканың иҡтисади үҫеш министры итеп тәғәйенләү тураһында Указға ҡул ҡуйҙы.
Владимир Александрович Балабанов 1968 йылдың 3 сентябрендә Өфөлә тыуған. Юғары белемле — Мәскәү коммерция университетын тамамлаған.
Хеҙмәт эшмәкәрлеген Совет Армияһында хеҙмәт итеп ҡайтҡандан һум нефть һәм газ табыу операторы булып башлай. «Белозернефть» нефть-газ табыу идаралығының скважиналарҙы ер аҫтында ремонтлау буйынса операторы булып эшләй. 1991-1993 йылдарҙа нефть табыу идаралыҡтарында эшләй.
1993-1995 йылдарҙа — «Микобанк» Коммерция банкы бухгалтеры, баш бухгалтеры урынбаҫары.
1995-2004 йылдарҙа — Урал-Себер банкы асыҡ акционерҙар йәмғиәтендә өлкән иҡтисадсы, операциялар идаралығы начальнигы, вице-президент, өлкән вице-президент, баш идара итеүсе директор.
2004 – 2005 йылдарҙа — «Салауатбыяла» асыҡ акционерҙар йәмғиәтенең финанс директоры, «УЗЭМИК» асыҡ акционерҙар йәмғиәтенең финанс буйынса директоры (бер юлы ике урында эшләй).
2005-2010 йылдарҙа — «Русь-банк» ябыҡ акционерҙар йәмғиәтенең башҡарыусы директоры, идара рәйесе.
2010 йылда «Росгосстрах» яуаплылығы сикләнгән йәмғиәте президентының советнигы булып эшләй.
2010 йылдан әлеге ваҡытҡа тиклем Башҡортостандың иҡтисади үҫеш министры булып эшләй.
Владимир Балабанов – «Башҡортостан Республикаһының атҡаҙанған иҡтисадсыһы».


text:
Фото:
Республика башлығы Күмертауҙағы балалар хореография мәктәбе тәрбиәләнеүселәренең сит илгә сәфәрен ойошторорға тәҡдим итте
Фото:
Башҡортостан Президенты Рөстәм Хәмитов республиканың көньяғына эш сәфәре барышында Күмертауҙағы балалар хореография мәктәбендә булды. Ул 1992 йылда нигеҙләнгән һәм Башҡортостандағы бындай берҙән-бер мәктәп булып ҡала.
Мәғариф учреждениеһында һигеҙ уҡытыусы, биш концертмейстер, йәнә техник һәм хеҙмәтләндереү персоналына ҡараған 13 кеше эшләй.
Мәктәптә дүрт бейеү залы, грим һәм костюмдар бүлмәһе бар. Бында 8-17 йәштәрҙәге 300 һәләтле бала уҡый.
Учреждениены тәьмин итеүгә йылына 253 мең һум китә.
Бәләкәйҙәр төркөмө ритмика буйынса дәрестәргә йөрөй, унда балалар дөйөм музыкаль белем ала һәм сәнғәт мәктәбенең беренсе класына уҡырға инеүгә әҙерлек үтә. Ете йылда балалар 11 фән буйынса уҡый.
Бөгөнгө көндә балалар хореография мәктәбен тамамлаған 11 уҡыусы юғары уҡыу йорттарында белем ала. Йәнә өс тәрбиәләнеүсе — Республика мәҙәниәт техникумында, икәүһе Рудольф Нуреев исемендәге Башҡорт дәүләт хореография колледжында уҡый.
Күп кенә йәштәр «Мираҫ» йыр һәм бейеү фольклор ансамбле, Ф.Ғәскәров исемендәге дәүләт академия халыҡ бейеүҙәре ансамбле, Дәүләт Волга академия рус халыҡ хорының балет төркөмө кеүек дәүләт коллективтарында профессиональ бейеүсе булып эшләй.
Мәктәп уҡыусылары республика Президентына бейеүҙәрен күрһәтте, Рөстәм Хәмитов уларҙың оҫталығын юғары баһаланы.
— Бәлки, беҙ тәрбиәләнеүселәрегеҙҙең сит илгә сәфәрен ойоштора алырбыҙ, — тине ул балаларҙың остаздарына мөрәжәғәт итеп.


text:
Башҡортостан делегацияһы «Ладья. Ҡышҡы әкиәт 2012» күргәҙмә-йәрминкәһендә ҡатнаша
Башҡортостан делегацияһы тәүгә «Ладья. Ҡышҡы әкиәт 2012» күргәҙмә-йәрминкәһендә ҡатнаша. Форум 5 декабрҙә Мәскәүҙең «Экспоцентр» комплексында асылды. Ул 9 декабргә тиклем дауам итәсәк.
Күргәҙмәлә «Ағиҙел» Башҡортостан художество промыслалары, «Салауат» ательеһы, Рәссамдар-ташҡа биҙәктәр төшөрөү оҫталары ижади союзынан йәмғеһе ун биш оҫта үҙ эштәрен тәҡдим итә.
Танылған оҫталарҙан тыш, йәрминкәлә Өфө лицейҙарынан йәш оҫталар ҙа ҡатнаша. Улар ағасҡа һырлап биҙәктәр төшөрөү буйынса оҫталыҡ дәрестәре күрһәтәсәк.
Мәскәүҙә үткән күргәҙмәлә илдең 59 төбәгенән һәм һигеҙ яҡын сит илдән йәмғеһе 1260 ҡатнашыусы үҙ эштәрен тәҡдим итә. Форум сиктәрендә Рәсәй гармунсылары фестивале ойоштороласаҡ. Шулай уҡ йәрминкәлә ҡатнашыусылар һәм ҡунаҡтар 1,85 метрлыҡ сәйнүктән хуш еҫле сәйҙән ауыҙ итә аласаҡ. Рәсәй оҫталары менән эшләнгән был изделиеның ауырлығы 600 килограмм самаһы.


text:
Йәйге лагерҙарҙа балалар ялын 18 көнгә ҡалдырырға ниәтләйҙәр
Башҡортостанда балаларҙың йәйге лагерҙарҙа ял итеү ваҡытын 21 көндән 18 көнгә тиклем ҡыҫҡартыу планлаштырыла. Бындай тәҡдимде Республика социаль-хеҙмәт мөнәсәбәттәрен көйләү буйынса өс яҡлы комиссия ултырышында БР Профсоюздар федерацияһы рәйесе Әмирхан Сәмерханов әйтеп ишеттерҙе.
Уның фекеренсә, бындай сара өс заезд урынына дүртәүҙе ойошторорға мөмкинлек бирәсәк, тимәк, лагерҙарҙа күберәк балалар ял итә аласаҡ. Бынан тыш, сменаларҙың оҙайлылығын ҡыҫҡартыу юлламаларҙың хаҡында ла сағыласаҡ һәм балалар ялы өсөн республика халҡының ҙур өлөшө түләй аласаҡ.
БР Хөкүмәте Премьер-министры урынбаҫары, Республика социаль-хеҙмәт мөнәсәбәттәрен көйләү буйынса өс яҡлы комиссияның координаторы Фидус Ямалетдинов та лагерҙа ял итеү осорон ҡыҫҡартыуҙы хупланы. Уның билдәләүенсә, лагерҙарҙың күбеһендә балаларҙы өс-дүрт көнгә иртәрәк ҡайтарыу практикаһы ҡулланыла. Шуға күрә лагерь сменалары оҙайлылығын ҡыҫҡартыу тәҡдиме индереләсәк. Иң мөһиме, был осраҡта Роспотребнадзор яғынан ҡаршылыҡ булмаһын.


text:
Башҡорт дәүләт университетында «Мәҙәниәт көндәре–2011» үтә
Башҡорт дәүләт университетында йола буйынса Мәҙәниәт көндәре үтә. Сараны «Киң күләмле мәҙәни эшмәкәрлекте иң яҡшы ойоштороусы» конкурсы асты. БашДУ-ның матбуғат үҙәгенән хәбәр итеүҙәренсә, был аҙнала өс сара үтәсәк. Бөгөн төп корпустың йыйылыштар залында «Минең донъям – сәхнә» алып барыусылар конкурсы уҙғарыласаҡ. Шаршамбы, 9 ноябрҙә, — «Былар барыһы ла кинофильм кадрҙары» эстрада йырҙары конкурсы, 12 ноябрҙә Конгресс-холда «Ирәндек» халыҡ бейеү ансамбленең юбилей концерты үтәсәк.
Шулай уҡ 17 ноябрҙә вуздың төп корпусында – «Мин, һин, ул – бергә тоташ бер ил» фотокүргәҙмәһе, шулай уҡ «Бәләкәй Арбат» hand-made күргәҙмәһе асыласаҡ. 18 ноябрҙә йыйылыштар залында студенттар «Нимә? Ҡайҙа? Ҡасан?» уйынында көс һынашасаҡ.
22 ноябрҙә университеттың ижади коллективтары хәҙерге заман сәнғәте фестивалендә ҡатнашасаҡ. «Мәҙәниәт көндәре–2011» БашДУ студенттары менән ойошторолған «Яңы йондоҙҙар ҡабынһын, элеккеләре – һүнмәһен» клубының юбилей кисәһе менән тамамланасаҡ. Кисә 25 ноябрҙә үтәсәк.


text:
Өфө июндә өс юбилейҙы билдәләргә әҙерләнә
Өфө ҡалаһы ҡала округы хакимиәте башлығы эргәһендәге кәңәшмәлә Рәсәй көнөн, Өфө ҡәлғәһенә нигеҙ һалыуҙың 435 йыллығын һәм Салауат Юлаевтың тыуыуына 255 йыл тулыуҙы байрам итеүгә арналған саралар планы ҡаралды.
Мәҙәниәт һәм сәнғәт буйынса ҡала идаралығы начальнигы Исламетдин Мәмбәтов әйтеүенсә, байрам саралары 11 июндә Дуҫлыҡ монументына сәскәләр һалыу тантанаһынан башланасаҡ, ә 12 июндә Салауат Юлаев һәйкәленә сәскәләр һалынасаҡ. Һәйкәл алдындағы майҙанда ете ырыу тирмәһе ҡороласаҡ. Унда йыйылма ҡурайсылар ансамбле, шулай уҡ ХIХ быуат башҡорттарының һәм гусарҙарының хәрби формаһын кейгән артистар ҡатнашыуы сараға үҙенсәлекле бер йәм өҫтәйәсәк. Башҡорт дәүләт опера һәм балет театры, шулай уҡ Учалы, Стәрлетамаҡ һәм Сибай филармониялары артистары тематик вокаль-хореографик композиция күрһәтәсәк. Байрамды "Мираҫ" йыр һәм бейеү фольклор ансамбле сығышы биҙәйәсәк.
12 июндә Ленин исемендәге майҙанда үтәсәк "Һөйәм һине, баш ҡалам!" байрамы хаҡында йәштәр сәйәсәте буйынса ҡала комитеты рәйесе Татьяна Коротеева һөйләне. Уның һүҙҙәренә ҡарағанда, киске йәштәр программаһын "Студент осрашыуҙары" гала-концерты асасаҡ. Бынан һуң ҡаланың профессиональ башҡарыусылары һәм коллективтары сығыш яһаясаҡ һәм "Электройәй" электрон музыка фестивале үткәреләсәк. Фестиваль тамамланғас, республика эстрада йондоҙҙары концерты буласаҡ. Традиция буйынса, байрам Ленин исемендәге майҙанда һәм "Моторҙар эшләүселәр" Мәҙәниәт йорто алдындағы майҙанда сағыу фейерверк менән тамамланасаҡ.
Өфөлә юбилей сараларын үткәреү сиктәрендә спорт саралары серияһы планлаштырылған: милли көрәш буйынса Өфө асыҡ шәхси беренселеге, "Бейеү ритмында фитнес" фестивале, пляж волейболы буйынса турнир, көс экстримы һәм рафтинг буйынса ярыштар, ҡала паркур фестивале һәм урам баскетболы буйынса Өфө беренселеге.


text:
Башҡортостанда шихандарҙан айырыуса һаҡланыусы тәбиғәт биләмәләре статусы алынмаясаҡ — Экология министрлығы
ӨФӨ, 2015 йыл, 10 декабрь. /«Башинформ» мәғлүмәт агентлығы, Гөлфиә Акулова/.
Башҡортостандың Тәбиғәттән файҙаланыу һәм экология министрлығы сайтында хәбәр ителеүенсә, Торатау менән Йөрәктауҙан айырыуса һаҡланыусы тәбиғәт биләмәләре статусын алыу өсөн хоҡуҡи нигеҙ юҡ. Тәбиғәттән файҙаланыу ведомствоһының аңлатмаһы бер нисә киң мәғлүмәт сараларында баҫылған мәҡәләләргә бәйле. Уларҙа күптән түгел бер юлы алты объекттан тәбиғәт ҡомартҡыһы статусын алыуҙары хаҡында яҙылған.
Республика һәм федераль әһәмиәттәге айырыуса һаҡланыусы тәбиғәт биләмәләре статусын ҡабатлау күҙәтелгән, тип аңлаталар министрлыҡ вәкилдәре. Алты тәбиғәт ҡомартҡыһы, улар араһында Шүлгәнташ мәмерйәһе лә бар, федераль әһәмиәттәге айырыуса һаҡланыусы тәбиғәт биләмәләре сиктәрендә, атап әйткәндә, Көньяҡ Урал ҡурсаулығы, «Шүлгәнташ» ҡурсаулығы һәм «Башҡортостан» милли паркы биләмәләрендә урынлашҡан. Рәсәйҙең Тәбиғәт ресурстары һәм экология министрлығы ошо тәбиғәт ҡомартҡыларын федераль әһәмиәттәге айырыуса һаҡланыусы тәбиғәт биләмәләре сифатында һаҡларға ҡарар иткән.
«Торатау менән Йөрәктау федераль әһәмиәттәге айырыуса һаҡланыусы тәбиғәт биләмәләре составына инмәй һәм тәбиғәт ҡомартҡылары булараҡ республика әһәмиәтендәге үҙ аллы айырыуса һаҡланыусы тәбиғәт биләмәләре булып тора. Тәбиғәт объекттары әһәмиәтен юғалтмағанлыҡтан, статусты алыу өсөн хоҡуҡи нигеҙ юҡ», — тиелә ведомствоның мәғлүмәтендә.


text:
Нәжип Асанбаевтың юбилейы Өфөлә театраль фестиваль менән билдәләнәсәк
7 ноябрҙә Башҡортостан Республикаһының халыҡ яҙыусыһы, драматург Нәжип Асанбаевҡа 90 йәш тула. Яҙыусының юбилейы айҡанлы 2 — 8 ноябрҙә Өфөлә матур датаға арналған театр фестивале үтәсәк. М.Ғафури исемендәге Башҡорт дәүләт драма театры сәхнәһендә юбилей кисәһе 9 ноябргә билдәләнгән.
Фестиваль афишаһы юбилярҙың төрлө йылдарҙа ижад ителгән әҫәрҙәре буйынса әҙерләнгән спектаклдәрҙән тора. «Башинформ» агентлығына ойоштороусыларҙың хәбәр итеүенсә, Өфө «Нур» татар дәүләт театрында Салауат башҡорт драма театры артистары үҙенең оҫталығын күрһәтәсәк. 2 ноябрҙә, фестивалдең тәүге көнөндә, коллектив — «Сейәле тау»ҙы, 3 ноябрҙә – «Зәйтүнгөл»дө, 4 ноябрҙә – «Ете ҡыҙ» спектаклен күрһәтәсәк.
5 ноябрҙә «Нур» театры үҙенең сәхнәһендә «Шишмә» спектаклен ҡуя.
7 ноябрҙә М.Кәрим исемендәге Милли йәштәр театрында Туймазы татар дәүләт драма театрының спектаклен ҡарарға мөмкин. Туймазылар тамашасыларға «Рәйсә+Фәйзи»не тәҡдим итәсәк.
6 ноябрҙән фестиваль марафоны Башҡорт академия драма театрында старт ала. Был көндө академтеатр труппаһы тамашасыларға театрҙың баш режиссеры Айрат Әбүшахманов ҡуйған «Әхмәтзәки Вәлиди Туған» тарихи драмаһын тәҡдим итәсәк.
8 ноябрҙә ошонда уҡ «Ҡыҙыл паша — Кәрим Хәкимов» пьесаһы көтөлә.


text:
Өфө предприятиелары уҡыу йорттарын тамамлаусыларға 2000 вакансия тәҡдим итте
Бөгөн Өфөлә үткән вакансиялар йәрминкәһендә быйыл юғары һәм урта махсус уҡыу йорттарын тамамлаусыларға ике меңдән ашыу вакансия тәҡдим ителде. Кисәге студенттар өсөн вакансиялар йәрминкәһе баш ҡалала йыл һайын үткәрелһә лә, йылына бер генә ойошторола. Әле эш эҙләү менән мәшғүл йәш белгестәрҙең уға ҡарата ҙур ҡыҙыҡһыныуы, бәлки, шуның менән аңлатылалыр ҙа. Аҙна һайын «бөтәһе өсөн» үткәрелгән ябай вакансиялар йәрминкәһендә 500-600 кеше ҡатнашһа, уҡыу йорттарын яңы тамамлаусылар өсөн сарала — өс тапҡырға күберәк.
— Бөгөн беҙҙең вакансиялар йәрминкәһендә 1800 кеше ҡатнашты. Эш биреүселәр менән әңгәмәләшеү һөҙөмтәләре буйынса 200-гә яҡын уҡыу йортон тамамлаусы эшкә саҡырыу алды, — тип хәбәр итте «Башинформ» агентлығына Өфө халыҡ мәшғүллеге үҙәгенең эш биреүселәр менән бәйләнеш буйынса бүлектең баш инспекторы Ольга Перминова.
Һөнәри белем биреү учреждениеларын тамамлаусылар өсөн үткәрелгән йәрминкәлә 50-гә яҡын баш ҡала предприятиеһы ҡатнашты. Бынан тыш, Республика һәм Өфө йәштәр мәшғүллегенә булышлыҡ итеү үҙәктәре лә үҙ вакансияларын тәҡдим итте.


text:
Башҡортостан Хөкүмәтендә республиканың социаль-иҡтисади үҫешенә арналған кәңәшмә булды Фото: Андрей Старостин
Башҡортостан Хөкүмәтендә республиканың социаль-иҡтисади үҫешенә арналған кәңәшмә булды
Башҡортостан Хөкүмәтендә республиканың социаль-иҡтисади үҫешенә арналған кәңәшмә булды Фото: Андрей Старостин
ӨФӨ, 2015 йыл, 1 сентябрь. /«Башинформ» мәғлүмәт агентлығы, Илья Спиридонов/.
31 августа Башҡортостан Хөкүмәтендә төбәктең социаль-иҡтисади үҫешенең мөһим аспекттарына арналған кәңәшмә булды. Уны Рәсәй Президентының Волга буйы федераль округындағы тулы хоҡуҡлы вәкиле Михаил Бабич һәм республика Башлығы Рөстәм Хәмитов үткәрҙе. Кәңәшмәлә шулай уҡ федераль власть органдары вәкилдәре һәм ҙур сәнәғәт предприятиелары етәкселәре ҡатнашты.
Быйыл Башҡортостанда төп социаль-иҡтисади күрһәткестәр буйынса ыңғай динамика күҙәтелә. Атап әйткәндә, ағымдағы йылдың ғинуар-майында уртаса айлыҡ эш хаҡы уҙған йылдың ошо уҡ осоро менән сағыштырғанда 6,4 процентҡа артҡан һәм 24 716 һум 90 тин тәшкил иткән. Тәүге ярты йыллыҡта сәнәғәт етештереү индексы 100,3 процент тәшкил иткән, төп капиталға инвестициялар күләме 114,9 миллиард һумға еткән (үҫеш 17,4 процент). Башҡортостан Хөкүмәте мәғлүмәттәре буйынса, инвестицияларҙың ыңғай динамикаһы ҡайһы бер ҙур инвестиция проекттарын ғәмәлгә ашырыуҙы тамамлауға бәйле. Улар араһында Өфөләге позитрон-эмиссия томография үҙәге, «Әсә һәм бала» клиник дауаханаһы, «ВДНХ-Экспо» күргәҙмәләр комплексы бар.
Кәңәшмәлә шулай уҡ заманса иҡтисади шарттарҙа төбәктең сәнәғәт предприятиеларын үҫтереү мәсьәләләре тикшерелде.


text:
Өфө менән Бакуҙы һауа күпере бәйләйәсәк
5 ноябрҙән «Өфө» Халыҡ-ара аэропортынан Бакуға осорға мөмкин буласаҡ. Азербайжан баш ҡалаһына самолеттар аҙна һайын йома көнө оҙатыласаҡ.
Яңы маршрут буйынса тура регуляр рейстар «Урал авиалиниялары»ның Airbus-320 самолеттарында атҡарыласаҡ.
Элек Башҡортостан баш ҡалаһынан Кавказдағы иң ҙур ҡалаға Мәскәү аша транзит менән генә осорға мөмкин ине.
Белгестәр билдәләүенсә, өфөлөләр яғынан Бакуға ҡыҙыҡһыныу ярайһы уҡ ҙур, шуға күрә рейстар тулы булыр тип күҙаллана.


text:
Халыҡ-ара балаларҙы яҡлау көнөндә Башҡортостанда ғәҙәти булмаған балалар баҡсаһы асыласаҡ
1 июнь — Халыҡ-ара балаларҙы яҡлау көнөндә Башкортостанда балаларҙы һауыҡтырыу өсөн бөтөнләй яңы шарттар булдырылған ғәҙәти булмаған балалар баҡсаһы асыласаҡ, тип хәбәр итте Башҡортостан Республикаһы Президенты Рөстәм Хәмитов Мәскәү өлкәһендә үткән балалар медицинаһы мәсьәләләре буйынса Дәүләт Советы Президиумы ултырышында.
— Баҡсала ҡыҙыҡлы медицина кабинеты буласаҡ, унда ЭКГ приборҙары, ультратауыш терапияһы, магнитотерапиия, спирография, һәр төрлө ингаляция аппараттары – иммунитетты күтәреүгә булышлыҡ итеүсе бөтә нәмә ҡаралған, — тине Рөстәм Хәмитов. — Бындай балалар баҡсалары ғәҙәттәгеләренә ҡарағанда артыҡ ҡиммәт түгел. 80 урынлыҡ балалар баҡсаһы беҙгә яҡынса 65 миллион һумға төшәсәк, шул уҡ ваҡытта 80 урынлыҡ ябай балалар баҡсаһы 55 миллион һумға баҫа. 10-12 миллионға айырма яңы сифат һәм балаларҙы һауыҡтырыу өсөн яңы мөмкинлектәр бирә. Өҫтәүенә, унда бассейн, тренажерҙары менән спорт залы бар. Беҙ тап ошондай балалар баҡсалары төҙөргә тырышабыҙ.


text:
Художестволы образ
Художестволы образ—— әҫәрҙең йөкмәткеһе менән формаһы берлеген сағылдырыусы төп берәмек.
Образ төшөнсәһе дүрт мәғәнәлә йөрәй:
- Беренсенән, образ тип художестволы әҫәрҙә һүрәтләнгән кешене —— затты атайҙар. Персонаж, герой, характер, тип тигән күренештәрҙең барыһы өсөн ул дөйөм исем вазифаһын үтәй.
- Икенсенән, әҫәр тарафынан һүрәтләнгән тормош картиналарының дөйөм һанын атау.
- Өсөнсөнән, образ тигәндән беҙ ысынбарлыҡтың дөйөм ҡанундарына хас булған иң типик үҙенсәлектәрҙе шиғриәтле итеп сағылдыра алған тормош күренештәре.
- Дүртенсенән, "образ" һүҙенә ҡайһы ваҡытта үтә тар йөкмәтке лә һалып йөрөтәләр, шиғри телмәргә конкретлыҡ һәм нәфислек биреүсе һәм күбеһенсә символик характерҙағы әйбер һәм хайуандарҙы шулай атайҙар.
Образ төшөнсәһенең дүрт мәғәнәһе лә йәшәүгә хаҡлы.
Уның дөйөм һәм абстракт төшөнсәләргә, идеяларға, йән өрә алыусы, уларҙы кешенең көндәлек тормошона яҡынайта алыусы конкретлыҡ сифатына иғтибарҙы айырыуса йүнәтергә кәрәк.
Художестволы образдың тағы бер мөһим үҙенсәлеге —— ассоциативлыҡ.
Әҙәбиәт[үҙгәртергә | вики-тексты үҙгәртергә]
Ким Әхмәтйәнов. Әҙәбиәт теорияһы. Өфө-2004,390 бит


text:
Дәүләт Йыйылышының пленар ултырышы Хөкүмәттең дәүләт милкен хосусилаштырыу һөҙөмтәләре тураһында отчеты менән башланды Фото: Олег Яровиков
Дәүләт Йыйылышының пленар ултырышы Хөкүмәттең дәүләт милкен хосусилаштырыу һөҙөмтәләре тураһында отчеты менән башланды
Дәүләт Йыйылышының пленар ултырышы Хөкүмәттең дәүләт милкен хосусилаштырыу һөҙөмтәләре тураһында отчеты менән башланды Фото: Олег Яровиков
ӨФӨ, 2016 йыл, 19 май. /«Башинформ» мәғлүмәт агентлығы, Арина Рәхимҡолова/.
Өфөлә республика Дәүләт Йыйылышының пленар ултырышы асылды. Ултырыш Башҡортостан Хөкүмәтенең 2015 йылда дәүләт милкен хосусилаштырыу һөҙөмтәләре тураһында отчеты менән башланды. Шулай уҡ «Башҡортостан» гәзитенең баш мөхәррире Азамат Юлдашбаевтың сығышы ҡаралған. Ул баҫманың эшмәкәрлеге һәм уны үҫтереү йүнәлештәре хаҡында һөйләйәсәк.
Закон сығарыусылар 60-тан ашыу мәсьәлә ҡараясаҡ. Шуларҙың 14 республика закон проекты икенсе һәм өсөнсө уҡыуҙа ҡабул итергә тәҡдим ителгән. Һигеҙ закон проекты тәүге уҡыуҙа ҡабул итеү өсөн көн тәртибенә индерелгән. Мәҫәлән, социаль йүнәлешле коммерцияға ҡарамаған ойошмаларға дәүләт ярҙамы, мәҙәни мираҫ объекттары, бушлай юридик ярҙам тураһындағы закондарға төҙәтмәләр индерергә ҡушылған.
Бынан тыш, закон сығарыусылар иғтибарына тәүге тапҡыр «Башҡортостан Республикаһында өлкән йәштәге кешеләр һәм инвалидтар өсөн тәрбиәгә алыусы ғаиләләр тураһында»ғы закон проекты тәҡдим ителә.
Көн тәртибендәге 18 мәсьәлә федераль закон проекттарына ҡағыла, 11-е республиканың айырым суд участкаларына мировой судья вазифаларына һайлау менән бәйле.


text:
Һыйыр ите етештереүселәр союзы төҙөлә
Бөгөн Липецк өлкәһендә Рәсәй Ауыл хужалығы министрлығының малсылыҡ департаменты ит малсылығын үҫтереү буйынса Бөтә Рәсәй кәңәшмәһен үткәрә. Кәңәшмәлә шулай уҡ Рәсәйҙең Һыйыр ите етештереүселәр союзын ойоштороу перспективаһы ла тикшерелә. Кәңәшмә эшендә Башҡортостан ауыл хужалығы министрының беренсе урынбаҫары Николай Коваленко етәкселегендәге республикабыҙ делегацияһы ла ҡатнаша.
Делегация составында — «Башҡорт», «Ергән» машина-технология станциялары, Көйөргәҙе районының «Забарив-Агро» асыҡ акционерҙар йәмғиәте һәм Мәләүез районының «Дружба» ауыл хужалығы производство кооперативы етәкселәре.


text:
Россельхознадзор Босния һәм Герцеговинанан йәшелсә, еләк-емеш индереүҙе тыйҙы Фото: Олег Яровиков
Россельхознадзор Босния һәм Герцеговинанан йәшелсә, еләк-емеш индереүҙе тыйҙы
Россельхознадзор Босния һәм Герцеговинанан йәшелсә, еләк-емеш индереүҙе тыйҙы Фото: Олег Яровиков
ӨФӨ, 2016 йыл, 4 август. /«Башинформ» мәғлүмәт агентлығы, Галина Бахшиева/.
4 августан Россельхознадзор Рәсәйгә, шул иҫәптән өсөнсө илдәр аша, Босния һәм Герцеговинанан йәшелсә, еләк-емеш индереүҙе ваҡытлыса тыйҙы. Был хаҡта Россельхознадзор идаралығының матбуғат хеҙмәте хәбәр итә.
Рәсәйгә Босния һәм Герцеговинанан продукция индереүҙең артыуы, ошо илдәрҙең фитосанитар торошо тураһында мәғлүмәттең юҡлығы шундай ҡарар ҡабул итеүгә сәбәпсе булды.
Ведомство белдереүендә билдәләнеүенсә, Босния һәм Герцеговина фитосанитар контроль системаһы менән танышыу өсөн Россельхознадзорҙың делегацияһын ҡабул итеүҙән баш тартҡан.


text:
Балаҡатай районында халыҡ кәсептәрен онотмайҙар
Балаҡатай районында халыҡ кәсептәрен онотмайҙар.
Яңы Масҡара ауылында бер-нисә быуат дегет етештерәләр. Был эш менән Моратшиндар ғаиләһе шөғөлләнә. Нисек дегет эшләйҙәр һәм ул ҡайҙа ҡулланыла. Дегет етештереү көс һәм сыҙамлыҡ талап итә. Тәүҙә эшселәр ҙур мейескә ут тоҡандыра һәм бер тәүлек самаһы йылыта. Сөнки, ҡайын туҙын ҡайнар хәлгә еткереү өсөн ҡаҙан эсендә температура 500-600 градус булырға тейеш. Эҫелек кәрәкле кимәлгә етһә уның эсендә туҙ ҡайнаталар һәм ҡаҙандан махсус торбалар аша ҡатнаш шыйыҡса ағып сыға. Дегет ҡайнатҡанда төрлө тәбиғи ҡатнашмалар ҙа ҡулланалар. Һуңынан иһә уларҙы айырыр өсөн бер аҙ тоталар һәм ағас мискәгә ҡоялар. Нәбиулла һәм Фуат Моратшиндар нәҫеле бер-нисә быуат дегет етештереү менән шөғөлләнә. Уларҙың ата-бабалары 1830-сы йылдарҙа ҡасып килгән рус крәҫтиәндәренән был һөнәргә өйрәнгән һәм ошо урында үҙҙәренең сәнәғәтен ойошторған. Дегетте күберәген хужалыҡта ҡулланалар. Йылҡы тотҡандар йүгәнде, дилбегәне, ыңғырсаҡ һәм ҡамыт ҡайыштарын, арба деталдәрен майлау өсөн тотона. Шулай уҡ, дегетте көтөүҙән яраланып ҡайтҡан һыйырға һөртәләр. Йәйгеһен ул себен һәм башҡа бөжәктәрҙе яҡын ебәрмәй. Баҡсалағы һөйрәлеүсе-кимереүселәрҙе лә ҡурҡыта икән.Ҡайындан ҡайнатылған дегетте халыҡ медицинаһында ла ҡулланалар. Борон-борондан ата-балалар уның менән ашҡаҙан, ашҡаҙан юлы, үпкә ауырыуҙарынан һәм башҡа бик күп сирҙәрҙән дауаланған. Ололар шыйыҡсаның файҙалы икәнен яҡшы белә, шуға күрә көнкүрештә ҡулланыр өсөн бик теләп һатып ала. Белгестәр дегетте сәләмәтлек өсөн файҙаланғанда табиптар менән кәңәшләшергә саҡыра.


text:
Фото:
Обамаға Башҡортостандан ҡотлау ебәрелде
Фото:
Барак Обамаға Башҡортостандан ҡотлау ебәрелде. Америка-Башҡортостан интерколледжы исеменән уның директоры, филология фәндәре кандидаты, доцент, АҠШ-тың Дәүләт департаментының У.Фулбрайт исемендәге фән һәм мәғариф өлкәһендәге академик алмашыуҙар Рәсәй-Америка программаһын тамамлаусы Вячеслав Швайко АҠШ Президентын 50 йәшлек юбилейы айҡанлы ҡотланы.
«Бөтә кешелек донъяһының иғтибарын йәлеп иткән Барак Обамаға 50 йәш тулыу, әлбиттә, күпселек йәһәттән Америка Ҡушма Штаттары халҡына ҡағыла, — тиелә ҡотлауҙа. — Әммә беҙҙең Интерколледж коллективын да был ваҡиға илһамландыра, сөнки беҙҙең эшмәкәрлек туранан-тура АҠШ менән хеҙмәттәшлек итеүгә бәйле. Шуға күрә беҙ ҙә Барак Обаманы ҡотлап, уның эштәренә ҡарата һоҡланыу тойғоларын белдерергә теләйбеҙ. Ул яҡшы сәйәсмән, һөйкөмлө һәм маҡсатлы кеше, өлгөлө ғаилә башлығы. Уның барлыҡ өлкәләрҙә лә Рәсәй-Америка хеҙмәттәшлеген үҫтерергә ынтылыуын күрәбеҙ.
Барак Обаманың АҠШ Президенты вазифаһында булыу осоро беҙҙең Интерколледж өсөн был илдәге хеҙмәттәштәребеҙ менән мәғариф буйынса ныҡлы бәйләнештәр булдырыу менән билдәләнә. Атап әйткәндә, АҠШ-тың Дәүләт департаменты мәнфәғәттәре яҡлы Мәскәүҙәге АҠШ илселегенең инглиз теле офисы менән яҡшы мөнәсәбәттәр булдырҙыҡ. Беҙ төрлө йәштәге уҡыусылар өсөн мәғариф буйынса яңынан-яңы уртаҡ проекттарҙы тормошҡа ашырабыҙ, уҡытыу программаларыбыҙҙы яҡынайтырға теләйбеҙ.
Барак Обаманың был юбилей көнөндә беҙ уға ныҡлы һаулыҡ һәм уның бөгөн донъя кимәлендә алып барған конструктив сәйәсәтен дауам итеүен теләйбеҙ. Шулай уҡ сираттағы президент һайлауҙарында уңышлы ҡатнашыуын һәм еңеүен теләйбеҙ. Әгәр ул АҠШ Президенты вазифаһында ҡалһа, бының тотороҡлоҡ, илдәге тыныслыҡ һәм Рәсәй-Америка хеҙмәттәшлегенең ыңғай үҫеш гарантияһы буласағына ышанабыҙ».


text:
Виктор Садовничий Мортаза Рәхимовҡа рәхмәт белдерҙе
Башҡортостан Республикаһы Президенты Мортаза Рәхимов исеменә М.В. Ломоносов исемендәге Мәскәү дәүләт университеты ректоры Виктор Садовничийҙан хат килде. Хатта юғары белемгә булышлыҡ иткән һәм Башҡорт дәүләт университетының 100 йыллығына арналған сараларҙы үткәреүҙә ярҙам күрһәткән өсөн рәхмәт белдерелә.
Хатта шулай тиелә:
“Хөрмәтле Мортаза Ғөбәйҙулла улы!
Мәскәү дәүләт университеты делегацияһын Башҡортостан ерендә йылы, ихлас ҡабул иткән өсөн Һеҙгә рәхмәт белдерергә рөхсәт итегеҙ. Мәскәү дәүләт университеты менән Башҡорт дәүләт университетын ныҡлы дуҫлыҡ ептәре бәйләй. Башҡорт дәүләт университетындағы профессорҙар һәм уҡытыусыларҙың байтаҡ өлөшө Мәскәү университеты мәктәбен үткән.
Өфөлә Башҡорт дәүләт университетының 100 йыллығын байрам иткән көндәрҙә Классик университет белеме биреү буйынса уҡыу-методик берекмә президиумы ултырышы уңышлы үтте.
Ошо форумды үткәреү өсөн яҡшы шарттар булдырған һәм Башҡортостан Республикаһында юғары белемгә булышлыҡ иткән өсөн Һеҙгә тағы ла бер тапҡыр рәхмәт белдерергә теләйем.
Һеҙҙе яҡынлашып килгән 2010 йыл менән ихлас ҡотлайым. Һеҙгә бәхет, һаулыҡ, именлек һәм Башҡортостан Республикаһының сәскә атыуын теләйем.
Ихтирам менән, Рәсәй Ректорҙар союзы президенты, Мәскәү дәүләт университеты ректоры, Рәсәй Фәндәр академияһы академигы Виктор Садовничий”.


text:
Рәсәй һәм донъя хәбәрҙәре
Нью-Йорк хакимиәттәре Манхеттенда бомба шартлауын террор ғәмәле тип баһаланы. Полиция уны ойоштороусыларҙы табыу өсөн шаһиттарҙы эҙләй башлаған.
Башар Асадтың кәңәшсеһе Америка һәм ИГИЛ Сүриә армияһына һөжүмде килешеп эшләгән тип фаразлай. Сөнки Ҡушма Штаттар Сүриә армияһын утҡа тотҡас та, террорсылар һөжүмгә күскән. ИГИЛ һуғышсылары позицияларын нығытҡас, ут та туҡтаған.
Пакистан сигендә Һиндостандың 17 һалдаты һәләк булған. Демаркацион һыҙыҡта урынлашған лагерға Пакистандан дүрт һуғышсы һөжүм итеп үҙ-үҙен шартлатҡан.


text:
Республика Хәрби Дан музейында йәштәр һуғыш геройҙары менән осрашасаҡ
21 февралдә Республика Хәрби Дан музейында Ватанды һаҡлаусылар көнөнә арналған «Быуындар бәйләнеше» осрашыуы үтәсәк. Сара үҫеп килеүсе быуында ватансылыҡ тойғоһон тәрбиәләү, уларҙы Башҡортостанда әле йәшәүсе геройҙар менән таныштырыу, йәштәрҙә тарихи үҙаң формалаштырыу маҡсатында ойошторола.
Ҡунаҡтар араһында – Бөйөк Ватан һуғышы ветераны, «Ҡыҙыл Йондоҙ», I дәрәжә «Ватан һуғышы» ордендары кавалеры Зинаида Шипанова; Бөйөк Ватан һуғышы ветераны, Федераль именлек хеҙмәте пограничник-полковнигы Зигфрид Әхмәтйәновтың тол ҡатыны Ольга Әхмәтйәнова; Бөйөк Ватан һуғышы ветераны, разведчик, III дәрәжә Дан һәм Ватан һуғышы ордендары кавалеры Мәхмүт Булатов; Бөйөк Ватан һуғышы, хеҙмәт ветераны, Орджоникидзе районының Ветерандар советы рәйесе урынбаҫары, I-II дәрәжә Ватан һуғышы орденын һәм 5 хәрби миҙал алыусы Илгизәр Хәйров; Федераль именлек хеҙмәте музейының директор урынбаҫары Иван Каранцев. Улар менән Өфө яғыулыҡ-энергетика колледжы һәм 157-се мәктәп уҡыусылары осрашасаҡ.
Программала һуғыш һәм хеҙмәт ветерандарының сығыштарын тыңлау, «Һуғыш һәм фән» документаль фильмын ҡарау, Федераль именлек хеҙмәте пограничник-полковнигы Зигфрид Әхмәтйәновҡа бағышланған күргәҙмә асыу планлаштырыла.
Башлана – 14 сәғәттә.


text:
Пуризм
Пуризм (лат. purus — таҙа) — әҙәби телде сит телдәрҙән үҙләштерелгән һүҙҙәрҙән, неологизмдарҙан таҙартырға кәрәгенән артыҡ тырышыу[1]; телдең йәнәһе сафлығын һаҡлау өсөн, уны сит тел һүҙҙәренән таҙартыуҙы маҡсат итеп алған бер йүнәлеш.[2]; телдең сафлығын, нормаларын һаҡлау өсөн, башҡа телдәрҙән һүҙ алмаҫҡа тырышыу[3].
Пуризм урыҫ телендә[үҙгәртергә | вики-тексты үҙгәртергә]
Урыҫ теленә һүҙҙәр алыныу Пётр I реформаларынан башлана, тел мәсьәләләренә етди ҡараш башланғас урарҙың үтеп кереүе тотҡарлана. Һүҙлек төҙөгәндә Рәсәй академияһы императрица кенәз Дашкова аша тапшырған талапты күҙ алдында тота «академик һүҙлектә сит телдән ингән һүҙҙәрҙе ҡулланмаҫҡа, телдә ҡулланылғандарын иҫке йәки яңы уйлап табылған һүҙҙәр менән алмаштырырға». Был йүнәлештә академия эшмәкәрлеге уңышһыҙ була (1804 йылдың 17 сентябрендәге һәм 1805 йылдың 23 мартындағы ултырыш); аудитория урынына — слушалище, адъюнкт урынына — приобщник, актёр урынына — лицедей һүҙҙәре ҡулланырға ҡарар ителә.
XIX быуат башы шовинистик нигеҙҙәге пуризм менән үҙенә билдәлелек яулаған Шишков менән бәйле. Шишков «аллея» урынына — «просад», «кий» урынына — «шаропих», «калоши» урынына— «мокроступы» һүҙҙәрен ҡулланырға тәҡдим итә.
Был һүҙҙәр ҡулланышҡа инмәй онотолоп ҡала.
Һылтанмалар[үҙгәртергә | вики-тексты үҙгәртергә]
- Пуризм // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Пуризм // Литературнaя энциклопедия, 1929—1939
- Пуризм — Ҙур совет энциклопедияһында мәҡәлә
- Пуризм — статья из Словаря-справочника лингвистических терминов, 1976


text:
Республика парламенты депутаттары Яңауылда зыян күреүселәргә матди ярҙам күрһәтәсәк
Башҡортостан Республикаһының Дәүләт Йыйылышы депутаттары бер көнлөк эш хаҡын Яңауылда газ шартлау һөҙөмтәһендә зыян күреүселәргә күсерергә ҡарар итте.
— Үткән көндәрҙәге фажиғә бер кемде лә вайымһыҙ ҡалдырманы, — тине, ҡарарға аңлатма биреп республика парламенты Рәйесе Константин Толкачев. — Беҙ аңлайбыҙ, был осраҡта төрлө ярҙам урынлы буласаҡ, шул иҫәптән финанс та. Мин һәм коллегаларым Яңауылда зыян күреүселәргә ярҙам итеп бер көнлөк эш хаҡын күсерергә ҡарар иттек.
Дәүләт Йыйылышының матбуғат хеҙмәтенән хәбәр итеүҙәренсә, бындай форма беренсе тапҡыр ҡулланылмай. Алдан депутаттар быға оҡшаш ярҙамды Краснодар крайын һыу баҫҡанда һәм Иглин районының Урман ҡасабаһында арсенал шартлағанда зыян күреүселәргә күрһәтте.
Үткән көндәрҙә Дәүләт Йыйылышы Рәйесе Яңауылда фажиғә урынында булды. Ул район башлығы Илшат Вәзиғәтов менән берлектә тергеҙеү эштәрен үткәреү, зыян күреүселәргә ярҙам итеү варианттарына фекер алышты. Шулай уҡ Константин Толкачев һәләк булғандарҙы ерләүҙә ҡатнашты.


text:
Рөстәм Мәрҙәнов: банк системаһында хәлдәр тотороҡло
Көрсөк күренештәре төбәктең банк системаһы эшмәкәрлегендә сағылыуға ҡарамаҫтан, Башҡортостанда банкылар хеҙмәтләндереүҙәре менән тәьмин итеү кимәле яҡшы. Бөгөн был хаҡта республика баҫмалары журналистарына БР Милли банкы рәйесе Рөстәм Мәрҙәнов хәбәр итте. Дөйөм алғанда, банкылар хеҙмәтләндереүҙәре менән тәьмин итеү кимәле 30 процентҡа күтәрелгән, шул уҡ ваҡытта Рәсәйҙә бындай үҫеш күҙәтелмәй. Был – башҡорт предприятиеларының финанс хәленең яҡшы булыуы һөҙөмтәһе.
Быйыл биш йыл эсендә беренсе тапҡыр республика территорияһында эшләүсе банкылар һаны кәмене. Хәйер, Рөстәм Мәрҙәнов һүҙҙәре буйынса, кредит ойошмаларының һаны һәм банкылар хеҙмәтләндереүҙәре менән тәьмин итеү кимәле буйынса республика элеккесә алдынғы төбәктәр иҫәбенә инә. Мәҫәлән, финанс көрсөгө ваҡытында банкылар хеҙмәтләндереүҙәр инфраструктураһын киңәйтте: сауҙа селтәрҙәрендә банкоматтар, терминалдар һаны бермә-бер артты.
Ыңғай тенденциялар быйыл да күҙәтелә. Мәҫәлән, төбәккә “Минең банк.Ипотека” кредит ойошмаһы кире ҡайтты, тиҙҙән ул исемен алмаштырасаҡ һәм “Минең банк. Башҡортостан” тип аталасаҡ.
Әлбиттә, мәсьәләләр ҙә юҡ түгел. Улар иҫәбендә – кредитлау. Әммә, Рөстәм Мәрҙәнов әйтеүенсә, был ваҡытлыса, сөнки күп кенә кредит ойошмалары яңы продукттар әҙерләй һәм киләсәктә бәләкәй эшҡыуарлыҡты һәм торлаҡты кредитлау тергеҙеләсәк. Әйткәндәй, республикала ипотека займдарын Инвесткапиталбанк, Башпромбанк, Социнвестбанк, “Минең банк.Ипотека”, Росбанк, Транскредитбанк, ВТБ24, “Уралсиб”, Төбәк үҫеш банкыһында һәм башҡаларҙа бирелә.
Шуны ла әйтеп үтергә кәрәк, ипотека кредиты буйынса ҡайтарылмаған бурыс кимәле, башҡа кредиттарға ҡарағанда, күпкә түбәнерәк – 1,8 процент. Физик шәхестәргә бирелгән займдар күрһәткесе 5,7 процент, ә юридик ойошмаларға – 7,5 процент.


text:
Фото:
Башҡортостан Республикаһы буйынса Эске эштәр министрлығында яңы етәксе менән таныштырҙылар
Фото:
Башҡортостан Республикаһы буйынса эске эштәр министры, полиция генерал-майоры Михаил Закомалдин эш башланы. Хеҙмәткәрҙәрен уның менән Рәсәйҙең эске эштәр министры урынбаҫары Сергей Герасимов таныштырҙы. Бынан алдағы министр Игорь Алешин кеүек үк, Башҡортостандың Эске эштәр министрлығы башлығы СССР Эске эштәр министрлығының Омск юғары мәктәбен тамамлаған.
— Омск мәктәбе криминаль блоктағы белгестәр әҙерләй. Михаил Иванович енәйәт тикшереү бүлегендә оперативник булып эш башлаған, — тип һөйләне уның хаҡта федераль чиновник. — Ул шулай уҡ иҡтисади именлек һәм ойошҡан енәйәтселеккә ҡаршы көрәш подразделениеларында хеҙмәт иткән. Башҡортостандың Эске эштәр министрлығына яңы етәксе тәғәйенләү буйынса ентекле эш алып барылды, кандидаттарға бер нисә талап ҡуйылып, уның һөҙөмтәләре буйынса Михаил Закомалдин һайланды. Уның сәләмләү телмәре ҡыҫҡа булды:
— Ил етәкселегенә, Рәсәй Эске эштәр министрлығы етәкселегенә ышаныс күрһәтеүҙәре өсөн ҙур рәхмәт, сөнки бындай вазифаға тәғәйенләнеү ысынлап та ҙур ышанысты аңлата, һәм ул аҡланасаҡ, тип ышандыра алам.
Башҡортостанға тәғәйенләнеүенә тиклем полиция генерал-майоры Карелия Эске эштәр министрлығына етәкселек иткән. Сергей Герасимов аңлатыуынса, яңы етәксе Үҙәк аппаратта стажировка үткән, унда яңы вазифала эшләү буйынса кәңәштәр һәм тәҡдимдәр алған.
Республика эске эштәр министрын Башҡортостан Хөкүмәте Премьер-министры Азамат Илембәтов тәбрикләне:
— Һеҙҙең был яуаплы вазифаға тәғәйенләнеүегеҙ Эске эштәр министрлығы системаһын үҙгәртеп ҡороу кеүек ябай булмаған осорға тура килде. Әммә Башҡортостандың тәртип һаҡсылары һәр ваҡыт намыҫлы хеҙмәт итә, һәм мин, бындай хеҙмәткәрҙәр менән теләһә ниндәй мәсьәләне лә хәл итеү һеҙҙең ҡулығыҙҙан киләсәк, тип ышанам.
Рәсми таныштырыуҙан һуң Михаил Закомалдин матбуғат вәкилдәре менән аралашты. Уның әйтеүенсә, «иҡтисади енәйәттәргә һәм коррупцияға ҡаршы көрәш кәмемәйәсәк, артасаҡ ҡына. Әгәр әүәлге министрҙың да Карелиянан булыуын иҫәпкә алғанда, эшкә ҡарашыбыҙ беҙҙең бер үк тиерлек». Игорь Алешин икенсе эшкә күскәндән һуң министрлыҡ етәкселегендә бушаған вакансияларға килгәндә, министр, «йөҙ процентҡа тиерлек урындағы хеҙмәткәрҙәр тәғәйенләнәсәк. Әгәр кемдер килә икән, был бик һирәк күренеш буласаҡ. Тәғәйенләүҙәр бөгөн үк тикшерелә башланы». Ҡатмарлы мәсьәләләрҙе хәл итеү өсөн министр унан алдағы етәксегә мөрәжәғәт итергә йыйынмай: «Үҙаллы ҡарар ҡабул итер өсөн тәжрибәм һәм белемем етерлек», — тине ул.


text:
Ейәнсура районында умартасылар бәйгеһе үтә
Бының өсөн Сөләймән ауылы эргәһендәге яланда умартасылыҡ төҙөлгән. Унда ошо кәсептән аҡса алыусылар, йәғни профессионалдар һәм һәүәҫкәрҙәрҙән тыш, йәш умартасылар ҙа ҡатнаша, улар араһында бәйге уҙғарыла.
Башҡортостан умартасылары Рәсәй ярыштарында ла ҡатнаша. Бөгөн Петербургта “Агрорусь-2009” йәрминкә-күргәҙмәһе эш башланы. Унда Рәсәйҙең 40 төбәгенән крәҫтиән-фермер хужалыҡтары һәм ауыл хужалығы ширҡәттәре вәкилдәре йыйылған.
Башҡортостандан унда берҙән-бер вәкил барҙы. Ул да булһа-умартасы, Бүздәк районынан Ринат Богдануров. Питерҙа минең үҙ клиенттарым бар, улар мине алдан көтөп тора, башҡорт балын теләп һатып алаларм, тип һөйләй Ринат Богдануров.


text:
Рөстәм Хәмитов яҙғы баҫыу эштәренә әҙерлек буйынса кәңәшмәлә ҡатнашты
28 мартта Воронежда Башҡортостан Президенты Рөстәм Хәмитов төбәктәрҙең яҙғы сәсеүгә әҙерлегенә арналған кәңәшмәлә ҡатнашты. Уны Рәсәй Федерацияһы Хөкүмәте Рәйесе Владимир Путин үткәрҙе. Кәңәшмәлә ауыл хужалығы етештереүселәрен яғыулыҡ-майлау материалдары, минераль ашламалар, орлоҡ, техника һәм кәрәкле финанс ресурстары менән тәьмин итеү мәсьәләләре ҡаралды, тип хәбәр иттеләр республика башлығының матбуғат хеҙмәтендә.
Белешмә өсөн. Быйыл Башҡортостанда 2 млн 152 мең гектар майҙанда яҙғы сәсеү үткәреү планлаштырылған. Шуларҙан яҙғыһын сәселеүсе иген культураларына 1 млн 390 мең гектар тура килә. Республикала һорау менән ҡулланған һәм табышлы культураларҙың сәсеүлектәре арттырылған: рапс майҙаны – 2 тапҡырға, ҡарабойҙай – 27 процентҡа, соя – 18 процентҡа, картуф һәм йәшелсәләр – 1 процентҡа, шәкәр сөгөлдөрө – 5 процентҡа. 475 мең гектар майҙанда ужым культуралары сәселгән.
Федераль һәм республика бюджеттарынан яҙғы сәсеү кампанияһына 1,2 млрд һумдан ашыу сумма йүнәлтеү планлаштырыла.


text:
[object Window] 2.0 [object Window], һеҙ беләһеңме, бар, күп түгел, тип әйтергә мөмкин, был турала аңлатма. Бармы йәки тормай инвестицияларға " булып тора туп-тура ҡарары менән, өсөн, бик күп кешеләр эйә некоторой өлкәһендә тәжрибәһе интернет-маркетинг.
Шулай булғас, әгәр һеҙ чувствуй, был бик яҡшы тура килә, һеҙҙең өсөн һәм һеҙ ябай телисез өсөн калдырырға өсөн алға минең деталдәр $375 юрибей тәкдиме, бында басыгыз.
Әгәр һеҙ хәҙер яһаны аҡса тағы онлайн, рәхим итеп, прочитайте барыһы да ошо биттәренә.
Бер нисә мыслей тураһында оператор лары был осраҡта мобиль Коптин
Береһе оло крючков һатыу мобиль опт шул, ул останавливать кешеләр, реши үҙ исемлеге менән отдельного адрестары, электрон почта. Был-дөрөҫ, ялған нәмә адрестары, электрон почта менән проблема булып тора, уны иҫәбенә алырға кәрәк ваҡытта корода исемлеге... тик был ауыр үтеп китеү. Бары дәүләт, тап һеҙҙең опт бүлегендә, сезгә вашем халява электрон адресына инә заттар рәүешендә опт. Кем дә, кемдер уҡый тип, мөмкин мөмкинлек бирәсәк фальшивый электрон почта адресы. Рәт-рәт урынды иғлан итеү өсөн видном ошо урында һеҙҙең битенә, һәм һеҙ ике төрлө аласаһы берҙәм ялған хаттар уйлап һеҙҙең исемлек. Проблема хәл ителде.
Хәҙер, Мин беләм, был бөтөнләй башҡа хәл-ваҡиға һеҙ ҡылған әгәр кем дә кем сө күпселек фикерләр. Улар әйтеләр һезгә, һеҙ кәрәк Мобиль Коптин хәл итеү өсөн был проблемаһын гигант. Тик улар беләләр реаль эш. Әгәр Һеҙ менән таныш түгел шул, нисек был индустрия эшләй, [object Window] 2 [object Window]. Тәбиғәт һәм кеше, ул ниндәй өҫтәрәк ҡушыла, бик алар ғына ала, унда ҡушыла алыусылар-се солан лғәт, ҡасан аҡса юҡ. Башҡа текст менән әйткәндә,, булырға арыным-се шумихе.
Ни Өсөн Мобиль Коптин Байтаҡ Прохладно (һәм шаҡтай ҡыйбатҡа!)
Энтони был Моррис программаһы ап-асыҡ хәрәкәт бар, уның өсөн, был яҡын гарантия Һезгә алыу-барыһы да иң яҡшы электрон почта адресы. Ул әлеге максатка етә юлы менән автоматическое асыҡлау перспективалы абонент почта клиент шаблон буйынса электрон почта адресы. Һәм бит барыһы уларға ла эшләргә кәрәк, был ваҡытта, был нажать на төймәгә "Ебәрергә", сездә бар подлесное 2 басыгыз "теркәлергә" ине. Һеҙ добавление факт, мобиль трафик богдат компьютер трафик" 2014 (һәм әйтергә мөмкин, моғайын, элеккесә үк иҫәп тота күпселек веб-трафика алға күп), был еңел аңларға, ни өсөн мобиль Коптин шул тиклем көслө, һәм ни өсөн Моррис заряжает өсөн шул тиклем инеү.
Кирәкме Һатып Алырға Коптин Мобиль?
Хәйер, мин уйлайым мобиль Коптин отошло булып тора уложение өсөн ҡайһы бер, был ысынлап та ла түгел, һәр кем өсөн. Идеаль кандидат булып тора шул, кем бар, буласаҡ булдырыу тәжрибәһен уңышлы булған биттән " опт һәм прибыльное монтировать адрестар исемлеге электрон почта, мин.е. тигән бер кеше, кем яһай бит туп-тулы эш көнө интернетта кергән аҡса. Әгәр һеҙ, моғайын, һеҙ яңы ғына алған мобиль Коптин.
Әгәр ҙә сездә аҙ наличных, сездә лә бар шаҡтай ғына һатып Моррис программаһы, Зинһар, уны покупате. Мин беләм, был мөмкин оказаться нисек нечто, тип хәл итмәй һеҙҙең барлыҡ ҡайғы-хәсрәт аҡса, әммә был гарантияланған саралары никак.
Беренсе сиратта, һезгә кәрәк, етерлек аҡса ла, һатып трафик алырға. Юҡ трафика булһа, юҡ һәм нәтижәләрен. Әгәр сездә киләсәк юҡ төҙөү тәжрибәһен уңышлы опт был биттән һәм эшләтеп ебәреү мотлаҡ маркетинг кампанияһы электрон почта, ул саҡта һеҙ эйә булырға тейеш һәрхәлдә $500 һул яҡтан тоторға өсөн трафик һуң, һеҙ шул тиклем тәшкил иткән өсөн йәшәү кәрәк.
Түгел удивлять, әгәр беренсе $100 һеҙ тратты өсөн трафик ала сезне хәйерселәр опт был хеҙмәттәр. Әҙер булыгыз өсөн поцеловать, тип аҡса ала хушығыҙ, иҫән-һау был. "Тик көтөгөз!,"һеҙ һөйләгез,, "әллә "шаблондар" мин полосу эсендә мобиль Коптин тип гарантия бирә тонна сүп кешеләр, выбирают"?"
Тол, шулай. Был 'шаблондар' йыраҡ 'әҙер сарыф'. Һеҙ яҙырға тейеш күсермәһе, булһа, бәлки, ғәжәп ҡатмарлы, һеҙ ҡасан тәүге тапҡыр начинает. Әле, ундай булырға мөмкин легким кешеләр өсөн теркәлеү өсөн акцияһында – улар тейеш булһа ла нажать ике тапҡыр һуң барыһы да – ә улар сайттар " әгәр ҙә бирергә, уларға сәбәп веский.
Байтаҡ обоснование, кешеләр эйә булған ҙур ҡапма-ҡаршылыҡ күрһәтә алһын өсөн раздавать уларҙың электрон почта адресы. Улар обеспокоены булыуы спам. Шуға күрә һеҙ аласаһы ғына опт " Әгәр һеҙ яһаны, уларҙың шаҡтай шуныһы ҡыҙыҡ. Ай-һай, барып "етә" бәлки, үҙенә күрә ауыр булғанда һеҙ башта начинает. Мин ышанам, һеҙ аласаһы ҡайһы бер сайттар модулдәре, тик кешеләр түгел сайттар был шаҡтай юғары темп һеҙҙең өсөн кампанияһы эйә булыу өсөн ышаныс булырға булманы. Һәрхәлдә, һис шикһеҙ, беренсе ике поток.
Икенсе, һезгә кәрәк буласаҡ өйрәнергә һөҙөмтәле идара итеү мөһим электрон почта аша маркетинг кампанияһы. Түгел ошибись, рәт-рәт вызывать партнерлык һылтанмалар ла булыша прибыльность кампаниялары, хатта әгәр һеҙҙең нөсхәһен хорош. Күпкә артығыраҡ, был. Сказал, тип, был бигерәк тә ҡатмарлы тема белеү, йәки өйрәтергә. Идем, бик ғәжәпләнде булһа, киләһе тренинг, ул биреләсәк өсөн мобиль Коптин ағзалары йәшермәй байтаҡ изге эшкә. Тик, һис шикһеҙ, кем дә әйтә ала, сөнки тап ошо этапта. Һәрхәлдә,, Һезгә ҡабул итергә кәрәк твердое ҡарар тамамларға өйрәтеү, әгәр һеҙ өр-яңы өсөн маркетинг email.
Иң Яхшы Өсөн Бонус Коптин Мобиль 2.0
Ярай, рөхсәт итегез, миңә һатыуға һала, үҙҙәренең йыуан эсәк-ҡа өстәл. Әгәр һеҙ получает мобиль Коптин минең аша ссылку, Мин булырмын алырға $748.50 комиссия. Мин шат бүлергә был һеҙҙең менән.
Шулай булғас, һеҙҙең бонус һатып алыуға аша мине $375. Бына ни өсөн мин ышанам, бьет теләсә ниндәй ер бонусы урыны тәҡдим.
Ябай һәм аңлайышлы, был аксалар. Һис шикһеҙ киммәте. Әһәмиәте башҡа теләсә ҡайһы бонус сомнительна. Бар яҡшы сара-риск сөнки барыһы да, һеҙ аласаһы, калырға төшөмһөҙ булыуы ихтимал.
Ҡасан күбеһе партнер тәҡдим итәләр кучу раскулаченный тиклем ТРП, реаль аҡса файдаланырга мөмкин һатып алыу өсөн трафика төзөргә һәм үҙ бизнес әүерелә ғына түгел, выбор разумный, тик үҙең менән алыу.
Мин ҡуйыу предостеречь сезне: эш урыны булыгыз менән ТРП барахло тәҡдим итәләр унда. Ҡарағыҙ әле ҡулланырға был дрянь ҡуйырға бергә кампаниялары, һәм был кампанияның уңышһыҙлыҡҡа осорай.
[object Window]:
[object Window] $394 [object Window], [object Window] $375.
[object Window].
Нисек бонус алырға
Барыһы да бик ябай:
1. Бөтөрә cookies. Басыгыз бында белеү, ҡайһылай.
2. Басыгыз был партнерс ссылку
3. Һатып Кеҫә Коптин
4. Перестать электрон почтаға ебәреләсәк квитанция ali@mobileoptin.org
[object Window]


text:
Рөстәм Хәмитов Стәрлетамаҡтың «Авангард» заводында булды
Бөгөн, 16 июндә, Башҡортостан Президенты Рөстәм Хәмитов эш сәфәре менән Стәрлетамаҡта йөрөй.
Республика башлығы ҙурлығы буйынса төбәктәге икенсе ҡаланың социаль-иҡтисади үҫеше һәм сәнәғәт предприятиеларының эшмәкәрлеге менән таныша.
Атап әйткәндә, Рөстәм Хәмитов «Авангард» федераль ҡаҙна предприятиеһында булды, унда снарядтарҙы утилләштереү технологияһы менән танышты һәм заводтың етештереү ҡеүәттәрен баһаланы.
Белешмә өсөн. Әлеге ваҡытта «Авангард» федераль ҡаҙна предприятиеһы сәнәғәттә ҡулланылыусы шартлатыу матдәләрен етештереү, һаҡлау һәм таратыу, шулай уҡ иҫкергән ҡоралдарҙы, хәрби техниканы, боеприпастарҙы һәм уларҙың өлөштәрен әҙерләү, етештереү, ремонтлау һәм утилләштереү буйынса республиканың берҙән-бер предприятиеһы булып тора.


text:
Республикала иң яҡшы ташсыны һайланылар
Нефтекама профилле колледжынан Дмитрий Әхмәтгәрәев «Дөйөм төҙөлөш эштәре оҫтаһы (ташсы)» һөнәре буйынса уҡыусылар араһында республика профессиональ оҫталыҡ олимпиадаһында беренсе урын яуланы. Икенсе урында Бөрө профилле колледжынан Дмитрий Сайсанов, өсөнсөлә – Стәрлетамаҡ ҡалаһының 3-сө һөнәрселек лицейынан Валерий Федоров.
Нефтекамала уҙған, профессионал оҫталыҡ ярышында Өфө, Бөрө, Кушнаренка, Нефтекама, Мишкә, Саҡмағош, Шишмә профессионал белем биреү учреждениеһынан 13 вәкил ҡатнашты.
Республика балалар (үҫмерҙәр) техника ижады үҙәгенән хәбәр итеүҙәренсә, жюри ағзалары өсөн башҡарған эштең сифаты һәм күләме, техник хәүефһеҙлек ҡағиҙәләрен үтәү һәм теорияны белеү төп критерийҙар булып торҙо.
Теоретик өлөшө профессиональ цикл предметтары буйынса уҙғарылды һәм материалды өйрәнеү, таш эштәре технологиялары һәм хеҙмәт һағы буйынса тестарҙан торҙо. Практик өлөшөндә ярышта ҡатнашыусылар кирбестән эске стеналарҙы һалдылар.
Жюри ағзалары бөтә ҡатнашыусыларҙың да юғары профессионал кимәлен билдәләне.
Еңеүселәрҙән тыш, төрлө номинацияларҙа иң яҡшылар баһаланды. Еңеүселәргә һәм призерҙарға БР Мәғариф министрлығының грамоталарын һәм ҡиммәтле бүләктәр бирҙеләр. Шулай Мәғариф министрлығы грамоталарын уҡытыусыларына, мастерҙарға: Нефтекама профилле колледжынан Руслан Мирғәзиевҡа, Бөрө профилле колледжынан Рәүил Мөхәмәтовҡа һәм Стәрлетамаҡ ҡалаһының 3-сө һөнәрселек лицейынан Наталья Ляпаеваға тапшырҙылар.


text:
Рөстәм Хәмитов Президент шыршыһына килгән балаларҙы ҡотланыФото: Андрей Старостин
Рөстәм Хәмитов Президент шыршыһына килгән балаларҙы ҡотланы
Рөстәм Хәмитов Президент шыршыһына килгән балаларҙы ҡотланыФото: Андрей Старостин
Шаршамбы, 21 декабрҙә, Өфөнөң «Нефтсе» мәҙәниәт һарайында үткән республиканың төп шыршы байрамында Яңы йыл сараларына старт бирелде. Был юлы район һәм ҡалаларҙан 800-гә яҡын балаға Президент шыршыһына билет алыу бәхете эләкте. Улар, тәү сиратта, йәш таланттар, уҡыу алдынғылары, төрлө олимпиадалар, конкурстар, ярыштарҙа еңеүселәр, үҙен йәмғиәт өсөн файҙалы эштәрҙә күрһәткән малай һәм ҡыҙҙар, шулай уҡ хәрби бурысын үтәгәндә һәләк булған хәрбиҙәрҙең һәм эске эштәр органдары хеҙмәткәрҙәренең балалары.
Етеп килгән яңы йыл менән уҡыусыларҙы Башҡортостан Президенты Рөстәм Хәмитов ҡотланы.
— Бөгөн был залда бөтә республиканан йыйылған матур, йәш, һөйкөмлө балаларҙың йөҙҙәрен күрәм,— тине Рөстәм Хәмитов. — Президент шыршыһына еңел генә эләгеп булмағанлығын беләм. Бының өсөн һәйбәт эшләргә, уҡырға, тырышырға кәрәк. Беҙҙең республикала белем алырға тырышҡан, һәйбәт уҡыған балаларҙың күп булыуына шатмын.
Балаларға мөрәжәғәт итеп, Президент уларҙы алда мауыҡтырғыс белем алыу йылдары көтөүен билдәләне.
— Үҫкәс, һис шикһеҙ, күптәрегеҙ институттарға уҡырға инер. Уларҙы тамамлағас, һеҙ беҙҙә, республикала эшләрһегеҙ. Киләсәктә һеҙгә ҡыҙыҡлы булһын өсөн беҙ заманса яңы заводтар төҙөйәсәкбеҙ, яңы мәғлүмәт технологиялары булдырасаҡбыҙ, киләсәгегеҙ матур, эшегеҙ ҡыҙыҡлы булһын өсөн барыһын да эшләйәсәкбеҙ, — тип билдәләне Рөстәм Хәмитов. — Ә хәҙер каникулдар көтә – ял итергә, күңел асырға, уйнарға, спорт менән шөғөлләнергә, ата-әсәләрегеҙҙе ҡайғыртмаҫҡа, сәләмәт, шат булырға кәрәк.
Республика иҡтисад лицейы-интернаты уҡыусыһы Рушан Исламғолов Президент шыршыһында беренсе тапҡыр. Байрамда ҡатнашыуға үҙен лайыҡлы тип һанай. Рушан – йәмғиәтте өйрәнеү, химия, тарих буйынса ҡала һәм республика олимпиадалары еңеүсеһе. Бынан тыш, ул башҡа фәндәрҙән дә яҡшы өлгәшә.
— Бында электән килергә теләй инем. Бик шатмын. Барыһына ла рәхмәт! – ти Рушан.
Был лицейҙан килгән тағы бер уҡыусы Динара Сакаева, олимпиадаларҙа ҡатнашыуҙан тыш, бейеү түңәрәгенә лә йөрөй, конкурстарҙа сығыш яһай, уҡыу йортонда үткәрелгән төрлө файҙалы сараларҙа ла әүҙем ҡатнаша.
Шыршы байрамында ҡатнашыусылар араһында спорт профилендәге 5-се республика мәктәп-интернатынан Резеда Вәхитова ла бар. Ул спортта ҙур ҡаҙаныштарға өлгәшкән. Бөтә Рәсәй, республика, ҡала ярыштары еңеүсеһе. Быйыл августа илдең йыйылма командаһы составында Шотландияла үткән халыҡ-ара мәктәп уҡыусылары уйындарында булып ҡайтҡан.
— Ял итергә ваҡыт юҡ, — ти Резеда. – Әле еңел атлетика буйынса Магнитогорскиҙа үтәсәк бөтә Рәсәй ярыштарына әҙерләнәм.
Ошо уҡ мәктәптән Павел Старцев иһә ике йыл элек Президент шыршыһына саҡырылыуы хаҡында ғорурланып һөйләне.
— Ул ваҡытта мин математика буйынса бөтә Рәсәй олимпиадаһында икенсе урын алғайным. Әгәр ваҡытыңды дөрөҫ бүлһәң, спортта ла, уҡыуҙа ла өлгөрөргә була, — тип иҫәпләй Павел. — Мин грек-рим көрәше менән әүҙем шөғөлләнәм, йәйгеһен бөтә Рәсәй турнирында өсөнсө урын алдым. Һөҙөмтәмде яҡшыртырға теләйем. Камиллыҡтың сиге юҡ.
Ҡуяндар, бал ҡорттары, пират һәм мушкетерҙар, ҡар бөртөктәре — Яңы йыл кисәһенә бала-саға төрлө-төрлө сағыу костюмдарҙа килгән. Президент шыршыһы — һәр баланың хыялы. Шуға күрә балалар фантазияһында ла сикләүҙәр юҡ. Алмас Ноғоманов бөгөн, мәҫәлән, 2012 йыл символы — аждаһа костюмында.
— Яңы йылда хыялдар тормошҡа аша, — ти малай.
Бер теләге тормошҡа ашҡан да инде — ул Президент шыршыһына килгән. Тағы бер хыялы бар – табип булырға.
Балалар сағыу тамаша шаһиты булды. Бейеү номерҙарынан үрелгән спектаклгә балалар хайран ҡалды. Тамашаның төп геройы Урал батыр рус халҡының өс батыры Илья Муромец, Добрыня Никитич һәм Алеша Попович менән бергә Ҡыш бабайҙы, Һомай менән Яңы йылды яуыз Әзрәҡә батшанан ҡотҡара. Уларҙың юлында кәртәләр күп, әммә изгелек һәм дуҫлыҡ бөтә һынауҙарҙы ла йырып сыға. Һәм Ергә Ҡыш бабай һәм Ҡарһылыу менән Яңы йыл килә.
Һәр беребеҙ Яңы йылда ниндәйҙер мөғжизә, онотолмаҫ сағыу тәьҫораттар көтә. Эмилия Пестрова өсөн әлеге байрам айырыуса үҙенсәлекле.
— Каникулдарға башҡа ҡалаларҙан күптән күрмәгән ағай-апайҙарым киләсәк. Барыһының да бәхетле һәм сәләмәт булыуын теләйем. Йәнә фотоаппаратлы булғым килә.
Барыһы өсөн дә был байрам мәңге онотолмаҫлыҡ булды. Ә тамашанан һуң төшкән фотоһүрәт мәңгелек иҫтәлек булып ҡаласаҡ.


text:
Медицина хеҙмәткәрҙәре көнө менән!
Был йәкшәмбе көнөндә илдә Медицина хеҙмәткәрҙәре көнө билдәләнә. Ошо айҡанлы Башҡортостан Республикаһы Президенты Мортаза Рәхимов һаулыҡ һаҡлау хеҙмәткәрҙәре исеменә ҡотлау ебәрҙе. Унда, атап әйткәндә, шулай тиелә:
«Һеҙгә һәр кешенең төп байлығын – уның һаулығын һәм ғүмерен һаҡлау өсөн ҙур яуаплылыҡ йөкмәтелгән. Һәм дауалау уңышы профессионализм менән генә түгел, һеҙгә хас юғары кешелеклелек менән дә билдәләнә. Һеҙҙең изгелегегеҙ һәм шәфҡәтлегегеҙ ауырыуға өмөт һәм көс бирә, сирен еңеп сығырға ярҙам итә.
Республикала һаулыҡ һаҡлауҙы үҫтереү һәр ваҡыт социаль сәйәсәттең төп йүнәлештәренең береһе булды. Беҙҙә иң мөһим норматив хоҡуҡи документтар ҡабул ителгән. Халыҡҡа медицина ярҙамы күрһәтеүҙең мөһим проблемаларын хәл итергә ярҙам итеүсе киң маҡсатлы программалар ғәмәлдә. Был мәсьәләләр республика Советының күсмә ултырыштарында ентекле ҡарала.
Тармаҡтың финанс тәьмин ителеше йылдан-йыл үҫә. Яңы дауалау учреждениелары төҙөлә, булғандары ремонтлана, уларҙы заманса медицина ҡорамалдары менән йыһазландырыу кимәле күтәрелә. Санатор-курорт системаһын үҫтереүгә ҙур иғтибар бирелә.
Һөҙөмтә булараҡ, халыҡтың һаулығын сағылдырыусы күрһәткестәр аҡрынлап яҡшыра, демографик хәл нормалләшә. Башҡортостан бөгөн илдең был өлкәлә имен параметрлы тәүге егерме төбәгенә инә.
Һеҙгә эш һөйөүсәнлегегеҙ, оҫта ҡулдарығыҙ һәм изге йөрәгегеҙ өсөн рәхмәт белдерәм. Ныҡлы һаулыҡ, именлек һәм бәхет, халыҡтың һаулығын һаҡлау эшендә яңы ҡаҙаныштар, тыуған Башҡортостаныбыҙ һәм бөтә Рәсәй именлеге хаҡына уңышлы хеҙмәт теләйем!
Башҡортостан Республикаһы Президенты М.Рәхимов».


text:
Фото:
«Точка» ракетаһын осороу уңышлы үтте
Фото:
«Капустин Яр» дәүләт полигонында Волга буйы – Урал хәрби округының ракета бригадаһы күнекмәләре үтте. Хәрби әҙерлек барышында «Точка» тактик ракетаһын осороу башҡарылды. Шартлы дошмандың 40 километр алыҫлыҡта урынлашҡан команда пункты старттан һуң минут ярым үткәс юҡ ителде. Бурысты үтәүҙе ҡатмарлы һауа шарттары ауырлаштырҙы. Шулай ҙа хәрбиҙәр ракета осороуҙы “бишле”гә тапшырҙы. Ракета сәптән 10 метрға ғына ситкә тайпылды, — тип хәбәр итә Волга буйы – Урал хәрби округының мәғлүмәт менән тәьмин итеү бүлеге.
Яланда үткән күнекмәләр барышында заманса яу алымдарын, тактикаһын камиллаштырыу, бүлексәләрҙең эшен көйләү, хәрби хеҙмәткәрҙәр составында әхлаҡи-рухи сифаттарҙы формалаштырыу мәсьәләләре лә ситтә ҡалманы.


text:
Күмертауҙа Республика ҡан тапшырыу станцияһының филиалы асылды
Күмертауҙа Республика ҡан тапшырыу станцияһының филиалын асыу тантанаһы үтте. Сарала ҡала хакимиәте башлығы Борис Беляев, Республика ҡан тапшырыу станцияһының баш табибы Урал Солтанбаев, Күмертау Үҙәк ҡала дауаханаһының баш табибы Олег Астахов ҡатнашты.
Ҡала хакимиәтенең мәғлүмәт-аналитика бүлегенән хәбәр итеүҙәренсә, Күмертауҙың ҡан тапшырыу станцияһы заманса матди-техник базаға эйә. Федераль маҡсатлы программа буйынса йәмғеһе 24 миллион һум суммаға төрлө ҡорамалдар һатып алынған. Урал Солтанбаев билдәләүенсә, бындай кимәлдә йыһазландырылған станциялар һаны бөгөнгө көндә бик әҙ.
Яңы бинала шулай уҡ республика средстволары иҫәбенә 4 миллион һум суммаға ремонт үткәрелгән.
Филиал асыу тантанаһынан һуң бында хакимиәт хеҙмәткәрҙәре, студенттар, ҡала халҡы килде. Хакимиәт башлығы шулай уҡ ҡан тапшырҙы. Үҙенең өлгөһөндә ул һәр кемдең ауыр хәлдә ҡалған кешеләргә мөмкин тиклем ярҙам итергә тейешлеген күрһәтте.


text:
Фото:
Президент ҡулынан миҙалдар һәм сәскәләр
Фото:
Шаршамбы көнө, 26 майҙа, Республика йортонда “Әсәлек даны” миҙалдарын тапшырыу тантанаһы үтте. Был матур сара традиционға әйләнеүгә ҡарамаҫтан, һәр юлы ул үҙенсә тулҡынландырғыс үтә, күп балалы әсәләр бер ваҡытта ла үҙ хистәрен йәшермәй бит. 85 тантана һәм биш мең самаһы наградланыусы.
Президент ҡулынан награда алырға Өфөгә бөгөн Башҡортостандың 29 районынан күп балалы әсәләр килде. Әйтергә кәрәк, бөгөнгө 60 героиня араһында элекке союздаш республикалар – Төркмәнстан, Үзбәкстан, Ҡаҙағстан, Тажикстан вәкилдәре лә байтаҡ булды. Улар барыһы ла яҙмыш ҡушыуы буйынса Башҡортостанға йәшәргә килгән һәм быға һис тә үкенмәй. Президент ҡулынан награда алып, Дыуан районынан Саодат Хаитова, республикала йәшәгән ете йыл эсендә кире, Үзбәкстанға, ҡайтып китергә тигән уй башыбыҙға инеп тә сыҡманы, ти.
— Бында балаларыбыҙға яҡшы, уларға Башҡортостанда йәшәүе оҡшай, — тип таныны ул. – Етмәһә, күп балалы ғаиләләргә бында ҡараш айырыуса яҡшы.
Был теманы дауам итеп, Мортаза Рәхимов, үҙ ғүмерҙәрен балаларға арнаған ҡатын-ҡыҙҙар йәмғиәттә юғары хөрмәткә лайыҡ, тип билдәләне.
Иң күп наградланыусылар һаны – етешәр кеше – Әбйәлил һәм Дыуан райондарынан булды. Ейәнсура районынан алты ҡатын-ҡыҙ килгән. Күп әсәләрҙең — бишәр бала, әммә алтау тәрбиәләгәндәр ҙә бар.
Асҡын районынан Рәфидә Хажиәхмәтова Президент менән үҙенең шатлыҡлы хәбәрен дә уртаҡлашты.
— Торлаҡ төҙөүгә бүленгән субсидия арҡаһында беҙ ҙур һәм яҡты йорт һалып сыҡтыҡ – хәҙер барыбыҙға ла урын етә, — тине күп балалы әсәй.
— Бин башҡаса тормошто күҙ алдына килтерә алмайым, — ти ғорурланып Ейәнсура районынан биш бала әсәһе Гөлсимә Ишмырҙина. — Мин балаларым менән йәшәйем, улар менән бергә шатланам һәм ҡайғырам. Ниндәй генә баҫҡыстарға үрләһәң дә, бер эштән дә бындай күңел йыуанысы алып булмай, бала – һинең тормошоңдоң дауамы. Беҙ ирем менән ҙур ғаилә тураһында хыялландыҡ, сөнки үҙебеҙ ҙә күп балалы ғаиләнән. Балаларға һөйөү, ғаиләлә ихтирам – был иң мөһиме.
Хәйбулла районынан Миләүшә Зөлҡәрнәева әйтеүенсә, күп балалы әсә булыу – ул ҙур хеҙмәт.
— Ләкин ул ер йөҙөндә иң мөһиме, — тип иҫәпләй ул. — Балаларым бергә йыйылышып, мине ҡосаҡлап: «Әсәй, ярай әле һин беҙҙең барыбыҙҙы ла тапҡанһың!» – тиһәләр, донъя йөҙөндә минән бәхетлерәк кеше юҡ һымаҡ. Был минең өсөн иң юғары награда.